Dana ‘pasaran gelap’ punca Korea Utara putus diplomatik dengan Malaysia?

KENAPA Korea Utara begitu agresif dan marah sekali dengan keputusan mahkamah kita hari ini? Hinggakan mereka bertindak drastik memutuskan hubungan diplomatik dengan kita dan mengecam keputusan mahkamah Malaysia untuk mengekstradisi seorang warga mereka ke Amerika sebagai satu ‘jenayah’ dan ‘tidak boleh dimaafkan’. Baca huraian jawapannya di bawah.

2. Krisis ini berpunca kerana realiti ekonomi politik Korea Utara yang terlalu kritikal susulan sekatan PBB ke atas usaha Pyongyang membangunkan senjata nuklear. Berbeza dengan China, Vietnam, mahu pun Cuba, sistem ekonomi politik Komunis Korea Utara terlalu tertutup, tidak mesra modal asing, dan menjadikan keluarga Kim sebagai dinasti.

3. Maka Kim Jong Un sebagai pewaris generasi ketiga terdesak untuk mengekalkan pengaruh dalam persekitaran para jeneral yang lebih senior; selain daripada pembunuhan politik, wang dan sumber-sumber menjadi alat penting untuk beliau mengekalkan pengaruh dan kuasa.

4. Dalam keadaan sekatan PBB yang cukup membebankan rakyat serta pemimpin Korea Utara, rejim Kim memerlukan dana ‘pasaran gelap’ dari luar negara sebagai sumber kelangsungan rejim beliau. Sebarang tindakan ke atas ejen beliau – rakyat Korea Utara – yang terlibat dengan ‘penggubahan wang’ serta ‘penyeludupan barangan mewah’ dari luar negara akan benar-benar memberi kesan kepada kestabilan rejim Kim Jong-un yang bergantung kepada dana sedemikian untuk mengekalkan pengaruh dan kuasa domestik. Anda boleh tonton filem ‘The Spy Gone North’ (2018) berdasarkan kisah benar untuk memahami betapa pentingnya modus operandi penggubahan wang serta penyeludupan barangan mewah ini kepada keberlangsungan dinasti Kim di Korea Utara serta peranan China.

5. Disebabkan hal ini, Korea Utara turut menuduh Malaysia sebagai sanggup ‘menawarkan rakyat Korea Utara sebagai korban kepada Amerika Syarikat’ lalu mengumumkan bertindak menutup operasi kedutaan mereka di Malaysia.

6. Hakikatnya, mahkamah Malaysia membuat keputusan tersebut berdasarkan bukti warga Korea Utara itu iaitu Mun Chol Myong yang menyeludup barangan mewah larangan dari Singapura ke Korea Utara serta penggubahan wang haram yang melanggar sekatan PBB ke atas negara Komunis berkuasa nuklear itu sejak 2008.

7. Korea Utara turut mendakwa Amerika Syarikat sebagai dalang di sebalik kes ini dan mengancam bahawa mereka akan ‘membayar harga yang setimpal’.

8. Sebagai tindak balas, Menteri Luar Negeri, Datuk Seri Hishammuddin Hussein mengeluarkan kenyataan berikut:

Malaysia amat kesal dengan keputusan Republik Demokratik Rakyat Korea (DPRK) untuk memutuskan hubungan diplomatik dengan Malaysia. Malaysia mengecam keputusan tersebut sebagai tidak ramah, tidak konstruktif serta tidak menghormati semangat saling menghormati dan hubungan baik sesama anggota masyarakat antarabangsa.
Kerajaan akan mengeluarkan perintah untuk semua staf diplomatik dan tanggungan mereka di Kedutaan DPRK di Kuala Lumpur untuk meninggalkan Malaysia dalam tempoh 48 jam dari hari ini, 19 Mac 2021.

9. Tentulah kita terkilan dengan tindakan tergesa-gesa Korea Utara ini yang tidak menghargai fakta bahawa Malaysia ialah antara negara terawal yang mengiktiraf kewujudan mereka sebagai sebuah negara berdaulat serta memiliki pelbagai kerjasama rapat sejak 1973 lagi.

10. Untuk rekod, Mun telah tinggal di negara kita selama sedekad sebelum ditangkap pada 2019 dan kes ini mengulangi ketegangan hubungan Malaysia-Korea Utara susulan pembunuhan abang tiri Presiden Korea Utara pada 2017 di KLIA iaitu Kim Jong Nam.

11. Perlu diingat, di sebalik segala kritikan Korea Utara kepada Malaysia pada 2017 itu, kita masih membenarkan mereka untuk mengekalkan kedutaan mereka di negara kita dan kita juga tidak bertindak sebarangan kepada rakyat mereka di negara kita.

12. Hal ini berbeza dengan tindakan Pyongyang yang menahan sembilan warga kita dengan tidak membenarkan mereka keluar dari negara tersebut pada Mac 2017. Krisis tersebut berakhir dengan keputusan Korea Utara untuk membenarkan rakyat Malaysia kembali ke tanah air.

13. Sesungguhnya, keputusan tegas yang diambil kerajaan kita hari ini adalah satu tindak balas yang rasional dan wajar kerana ia akan menjadi peringatan kepada ejen-ejen asing lain yang cuba menjadikan negara ini sebagai transit penggubahan wang haram atau penyeludupan yang melanggar sekatan PBB.

14. Korea Utara juga berkemungkinan besar tidak akan melancarkan peluru berpandu nuklear ICBM mereka ke negara kita kerana langkah sedemikian bukan sahaja akan mengasingkan rejim Kim dengan lebih dahsyat daripada komuniti antarabangsa, bahkan bakal membawa kepada tindak balas kuasa besar lain yang turut memiliki kepentingan strategik di negara kita: termasuklah kedua-dua Amerika dan China.

15. Lokasi negara kita yang strategik antara Lautan Hindi, Selat Melaka, serta Laut China Selatan yang membekalkan lebih 80 peratus import tenaga kepada China (belum diambil kira projek mega mereka di sini seperti ECRL), serta dengan kepentingan Indo-Pasifik Amerika Syarikat yang memiliki sekutu rapat Singapura jiran kita, bakal menjamin negara kita terpelihara daripada sebarang serangan ketenteraan Korea Utara, Insya-Allah.

Abdul Muein Abadi
Penyelidik PhD Faculty of Governance and Global Affairs, Leiden University, Belanda.

Tulisan ini pertama kali disiarkan dalam laman Facebook penulis.


Arab Saudi lantik dua duta wanita ke Kesatuan Eropah (EU), Finland

RIYADH, 12 Jamadilakhir 1444H, Khamis – Arab Saudi melantik dua wanita sebagai duta, satu tindakan yang seiring dengan hasrat kerajaan memperkasakan penglibatan wanita dalam pentadbiran negara.

Haifa Al Jedea dan Nesreen Al Shebel memulakan tugas sebagai duta ke Kesatuan Eropah (EU) dan Finland Selasa lalu.

Kedua-dua wanita hebat tersebut mengangkat sumpah di pejabat Raja Salman Abdul Aziz bersama beberapa diplomat lain yang baharu dilantik di Istana Yamamah di Riyadh.

Haifa melahirkan rasa syukur dan berterima kasih di atas pelantikannya kepada Raja Salman kerana memberi kepercayaan sebagai utusan negara dan ketua misi di EU.

Sebelum dilantik sebagai duta ke EU, Haifa merupakan Pengarah Urusan di Institut Pemikir SRMG, sebuah badan pemikir milik kumpulan penyelidik dan media Saudi.

Institusi berkenaan memainkan peranan penting dalam menyediakan kajian tentang Timur Tengah dan Afrika Utara termasuk ekonomi, geografi fan dasar luar.

Sehingga kini, Arab Saudi mempunyai lima wakil wanita yang mewakili Arab Saudi ke seluruh dunia.

Wanita pertama yang dilantik sebagai diplomat ialah Puteri Reema Bandar yang dilantik menjadi Duta Arab Saudi ke Amerika Syarikat (AS) pada 2019.

Sebelum dilantik, Reema merupakan peguam bela bagi kumpulan hak wanita di negara tersebut dan pernah bekerja di Kementerian Pendidikan Arab Saudi.

Pada 2014, Majalah Forbes memilih Reema sebagai seorang daripada Wanita Paling Berkuasa di Arab dan Timur Tengah.

Pihak berkuasa telah melakukan pelbagai perubahan sejak kebelakangan ini bagi mempromosi hak wanita termasuk membenarkan golongan berkenaan memandu, melancarkan perniagaan tanpa kebenaran penjaga, menghadiri perlawanan sukan dan menyertai ketenteraan. – Agensi


Kesepakatan 3 kumpulan penting dalam arus perdanakan perundangan syariah

BANGI, 27 Syaaban 1443H, Rabu – Kerjasama di antara tokoh agama, pakar perundangan dan pentadbiran masjid penting dalam memperkasakan perundangan syariah di negara ini.

Malah, tanpa kerjasama erat tiga kumpulan terbabit agak sukar untuk melihat usaha mengarusperdanakan undang-undang syariah direalisasikan.

Pengerusi Jawatankuasa Teknikal Undang-Undang Syarak & Sivil Jabatan Kemajuan Islam Malaysia (Jakim), Tan Sri Syeikh Ghazali Abdul Rahman berkata, perkara itu berdasarkan pengalaman beliau ketika menubuhkan Undang-Undang Keluarga Islam.

“Kesepakatan tiga kumpulan tersebut sangat membantu dalam mengarusperdanakan undang-undang syariah di negara kita.

“Saya dah buat kajian orang agama, perundangan dan pentadbiran masjid mesti bersatu, kalau tidak perkara ini tidak akan berjaya kerana masing-masing mempunyai pandangan yang berbeza.

“Perkara itu terbukti ketika saya menjadi ahli majlis agama Islam yang bekerjasama dengan tiga kumpulan berkenaan bagi menubuhkan Undang-Undang Keluarga Islam di negara ini,” katanya.

Beliau berkata demikian ketika menjadi panel dalam sesi forum bertajuk Peranan Agensi Kerajaan Dan Ilmuan Dalam Pemerkasaan Syariah di Konvensyen Perundangan Mengarusperdanakan Syariah, di sini hari ini.

Mengulas lanjut, Syeikh Ghazali berkata, pembentukan Undang-Undang Keluarga Islam dimulakan di Wilayah Persekutuan pada tahun 1984 dan diikuti Selangor serta 14 buah negeri lain.

Bagaimanapun, katanya, pada ketika itu perundangan belum lagi diseragamkan ke semua negeri-negeri seluruh negara.

Katanya, beliau diberi bertanggungjawab menubuhkan Jawatankuasa Teknikal Undang-Undang Keluarga Islam pada 1988, dan berjaya menyeragamkan undang-undang berkenaan di semua negeri.

Tidak dilupakan peranan penting dimainkan oleh Majlis Raja-Raja Melayu khusus dalam hal urus tadbir meluluskan Undang-Undang Keluarga Islam, katanya lagi.


18 pemancing, kru bot karam di Langkawi ditemukan selamat

ALOR SETAR, 25 Rejab 1443H, Ahad – Pemancing dan kru yang dilaporkan hilang di perairan Langkawi selepas bot dinaiki mereka disyaki karam petang semalam ditemukan dalam keadaan selamat.

Pengarah Agensi Penguatkuasaan Maritim Malaysia (Maritim Malaysia) Kedah dan Perlis Laksamana Pertama Maritim Mohd Zawawi Abdullah berkata kesemua mangsa diselamatkan oleh sebuah bot nelayan tempatan.

“Alhamdulillah pada 11.45 malam tadi, kesemua 18 pemancing dan kru bot yang karam itu telah dapat diselamatkan oleh nelayan tempatan sekitar 3 petang di kira-kira 10 batu nautika barat Pulau Singa Besar.

“Kapal Maritim Tenggol dan juga Bot Penyelamat 5 yang juga berada di lokasi kejadian telah memindahkan atau mengambil semua 18 pemancing dan kru tersebut untuk dibawa ke jeti Maritim Malaysia di Bukit Malut, Langkawi,” katanya dalam sidang.

Beliau berkata dua pemancing mengalami kecederaan iaitu seorang mungkin patah kaki manakala seorang lagi cedera sebelah di tangan kiri.

“Alhamdulillah, 16 lagi pemancing dan kru lain didapati sihat. Bagaimanapun, kita akan melakukan ujian kesihatan untuk mereka,” katanya sambil menasihati orang ramai yang ingin melakukan aktiviti di laut supaya sentiasa peka dengan keadaan cuaca dan memastikan kelengkapan keselamatan serta komunikasi mencukupi sebelum berbuat demikian.

Terdahulu, tekong utama Syed M Hidayat Syed Mohd Bakhir, 33, berkata bot itu sebenarnya membawa 13 pemancing dan dikendali oleh seorang tekong bersama empat kru.

Beliau bagaimanapun tidak turun ke laut dan telah digantikan dengan orang lain.

“Saya dapat berhubung dengan seorang kru selepas insiden itu dan dia memaklumkan mereka selamat selepas terapung selama enam jam di dalam laut apabila bot dinaiki karam pada 2 petang.

“Mereka kemudian diselamatkan oleh sebuah bot nelayan yang berada di kawasan itu dan kini dalam perjalanan ke Maritim Malaysia Langkawi,” katanya ketika dihubungi Bernama di sini.

Beliau berkata bot itu keluar ke laut dari Langkawi pada Khamis dan sepatutnya pulang pada Sabtu.

Bagaimanapun, kru itu memaklumkan cuaca buruk telah menyebabkan ombak besar membadai bot tersebut menyebabkan ia hampir karam dan dimasuki air.

“Bot tersebut mempunyai satu unit telefon satelit yang boleh digunakan pada saat kecemasan,” katanya. – Bernama


Gangguan seksual: Kertas siasatan ADUN dilengkap minggu ini

JOHOR BAHRU, 16 Jamadilakhir 1443H, Rabu – Siasatan berhubung kes gangguan seksual membabitkan seorang Ahli Dewan Undangan Negeri (ADUN) di negeri ini terhadap seorang wanita ahli sebuah parti politik, akan dilengkapkan minggu ini.

Ketua Polis Johor Datuk Kamarul Zaman Mamat berkata setakat ini, beberapa individu termasuk ADUN serta wanita berkenaan sudah dipanggil bagi memberi keterangan dan melengkapkan siasatan berkaitan dakwaan itu.

“Setakat ini, siasatan masih dijalankan dan beberapa individu telah kami panggil untuk merakam percakapan berhubung kes ini.

“Kami masih lagi menyiasat, insya-Allah siasatan dilakukan secara adil dan mungkin memerlukan masa dua tiga hari untuk diselesaikan,” katanya pada sidang akhbar di Ibu Pejabat Polis Kontinjen (IPK) Johor, di sini hari ini.

Isnin lepas, Ketua Polis Daerah Kota Tinggi Supt Hussin Zamora mengesahkan menerima laporan polis dibuat wanita berusia 26 tahun itu di Balai Polis Kota Tinggi.

Sebelum ini, tular mengenai gangguan seksual seorang mangsa dipercayai ahli sebuah parti politik di Johor, yang mendakwa telah beberapa kali diganggu secara seksual oleh ADUN terbabit.

Bagaimanapun, ADUN berkenaan telah menafikan dakwaan itu dan menyatakan ia satu konspirasi politik, fitnah serta cubaan untuk menjatuhkan maruahnya sebagai ahli politik. – Bernama


Parti politik Kuwait selar dakwaan bakal berdamai dengan Israel

KUWAIT, 3 Safar 1442H, Isnin – Parti politik Kuwait menyelar dakwaan Presiden Amerika Syarikat (AS), Donald Trump konnya kerajaan Teluk Parsi itu akan segera menormalkan hubungan dengan Israel setelah Emiriah Arab Bersatu (UAE) dan Bahrain menandatangani perjanjian dengan rejim Tel Aviv di White House awal minggu ini.

Dalam kenyataan bersama yang dikeluarkan semalam, mereka meminta kerajaan Kuwait untuk mengeluarkan kenyataan rasmi menolak dakwaan Trump.

“Kuwait tidak akan melupakan darah para syuhada, penderitaan ibu, anak-anak, tahanan dan mereka yang cedera..

“Termasuk pengorbanan generasi selama beberapa dekad penindasan dan pencerobohan Zionis terhadap Palestin dan al-Quds al-Sharif berlaku,” kata kenyataan itu.

Mereka juga mendesak badan legislatif untuk mempercepat pelaksanaan undang-undang, yang akan menghukum setiap normalisasi dengan rejim Israel dan menuntut agar para pembuat undang-undang melindungi negara Arab daripada kemungkinan adanya penindasan dan tekanan oleh Washington.

Terdahulu pada hari Jumaat, Trump mendakwa bahawa Kuwait berkemungkinan akan menormalisasikan hubungan dengan Israel dalam masa terdekat.

“Kerajaan Kuwait sangat teruja apabila kami menandatangani dua negara pertama (UAE dan Bahrain) dan saya fikir mereka akan menjadi sebahagian daripadanya dengan segera,” kata Trump.

Perdana Menteri Israel, Benjamin Netanyahu menandatangani perjanjian dengan Menteri Luar Emirat, Sheikh Abdullah bin Zayed Al Nahyan dan Menteri Luar Negeri Bahrain, Abdullatif Al Zayani dalam acara yang dianjurkan oleh AS yang dihoskan oleh Trump di White House pada 15 September.

Sentimen anti-Israel tinggi di Kuwait, yang warganya menjadi penyokong kuat perjuangan Palestin menentang penjajahan Israel.

Tinjauan yang dilakukan tahun lalu oleh Washington Institute for Near East Policy menunjukkan bahawa 85 peratus orang Kuwait menentang normalisasi hubungan dengan Israel. – Agensi


ISMA harap pentadbiran kerajaan baharu bersih, berintegriti

BANGI, 30 Rabiulakhir 1444H, Jumaat – Gerakan Islam, Ikatan Muslimin Malaysia (ISMA) berharap barisan kepimpinan Datuk Seri Anwar Ibrahim dapat mengotakan segala janji untuk memulihkan ekonomi dan kestabilan politik di Malaysia.

Menerusi satu kenyataan, Presiden ISMA, Ustaz Muhammad Fauzi Asmuni berkata, pihaknya juga berharap supaya di bawah kepimpinan Anwar Ibrahim, pentadbiran negara akan bersih dan berintegriti.

“ISMA berpandangan bahawa Perdana Menteri harus menjaga hak-hak Melayu, Bumiputera dan agama Islam seperti yang tertakluk dalam Perlembagaan,” katanya.

Pada masa sama, beliau turut merakamkan ucapan tahniah kepada Pengerusi Pakatan Harapan (PH) itu atas pelantikannya sebagai Perdana Menteri Malaysia ke-10.

“ISMA juga menyeru kepada seluruh rakyat Malaysia agar mematuhi titah KDYMM Seri Paduka Baginda Yang di-Pertuan Agong dengan menerima barisan kepimpinan negara yang baharu agar negara stabil tanpa gangguan,” katanya.

Semalam, Anwar Ibrahim mengangkat sumpah jawatan sebagai Perdana Menteri ke-10 di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Anwar yang memulakan tugas hari ini berkata, pentadbirannya bakal menyaksikan pembentukan saiz Kabinet yang lebih kecil.

Bahkan, pihaknya juga akan mengusulkan supaya gaji menteri dalam Kabinet kerajaan perpaduan nanti dikurangkan ekoran perkembangan situasi ekonomi kini.


Wajar lanjutkan PKPB, tapi hanya di kawasan berisiko

Oleh Siti Hafidah Abd Ghaffar

BANGI, 16 Rabiulakhir 1442H, Rabu – Perintah Kawalan Pergerakan Bersyarat (PKPB) di beberapa negeri yang akan berakhir 6 Disember ini wajar dilanjutkan secara bersasar membabitkan kawasan berisiko.

Bagaimanapun, kerajaan disarankan untuk mempertimbangkan cadangan, dengan memberi kelonggaran kawalan pada zon-zon hijau.

Naib Presiden Ikatan Pengamal Perubatan dan Kesihatan Muslim Malaysia (I-Medik), Dr Rozanizam Zakaria berkata, tindakan itu dilihat wajar bagi mengimbangkan antara manfaat dan kesan kepada lain-lain aspek seperti ekonomi, perniagaan dan perkhidmatan.

“Namun apa yang lebih penting adalah untuk semua pihak patuhi prosedur operasi standard (SOP).

“Elakkan ke tempat berisiko dan patuhi arahan pihak berkuasa,” katanya ketika dihubungi Ismaweb.net hari ini.

Pada masa sama, beliau juga menyarankan supaya universiti dibuka semula dengan pelaksanaan SOP yang ketat demi kelangsungan pengajian mahasiswa.

“Terutama yang memerlukan pengajian bersemuka seperti mahasiswa perubatan,” katanya.

Sebelum ini, kerajaan melaksanakan PKPB di Selangor, Kuala Lumpur, Putrajaya dan Sabah sejak 8 November lalu sehingga 6 Disember ini.

PKPB turut dilaksanakan di Kedah, Pulau Pinang, Perak, Negeri Sembilan, Melaka, Johor, Terengganu selama empat minggu.

Bagaimanapun, PKPB di Johor, Melaka, Kedah dan Terengganu ditamatkan 21 November lalu, lebih awal berbanding 6 Disember seperti diumumkan sebelum ini.

Hari pertama Disember terus mencatatkan peningkatan kes COVID-19 di Malaysia apabila 1,472 kes direkodkan setakat jam 12 tengah semalam.

Ketua Pengarah Kesihatan, Tan Sri Dr Noor Hisham Abdullah berkata, jumlah itu menjadikan kumulatif kes positif sebanyak 67,169 dengan kebolehjangkitan adalah 10,495 kes.


Jangan Jadikan Rumah Seperti Kubur

1. Rasulullah mengingatkan kita agar sentiasa menghidupkan rumah dengan bacaan al-Quran atau zikir kepadaNya. Rumah yang sunyi dari perkara ini dianggap seperti kubur. Sabda Rasulullah:

لا تَجْعَلُوا بُيُوتَكُمْ مَقابِرَ. إنَّ الشَّيْطَانَ يَنْفِرُ مِنَ البَيْتِ الَّذِي تُقْرَأُ فيهِ سُورَةُ البَقَرَةِ

Jangan jadikan rumah kamu seperti kubur, Sesungguhnya syaitan akan lari dari rumah yang dibaca di dalamnya Surah al-Baqarah. (HR al-Tirmiz)

2. Ketika menghuraikan hadis ini, Sheikh al-Mubarakfuri menjelaskan bahawa yang dimaksudkan oleh Rasulullah dengan rumah seperti kubur itu adalah rumah-rumah yang sunyi dari zikrullah dan bacaan al-Quran.

3. Perkara ini pernah disebutkan oleh Rasulullah apabila Baginda memberikan perumpamaan bahawa orang yang berzikir itu adalah umpama jiwa yang hidup manakala mereka yang tidak berzikir itu adalah seumpama orang yang telah mati. Sabda Rasulullah:

مَثَلُ الَّذِي يَذْكُرُ رَبَّهُ وَالَّذِي لاَ يَذْكُرُ رَبَّهُ، مَثَلُ الحَيِّ وَالمَيِّتِ

“Perumpamaan orang yang mengingati Allah dengan orang yang tidak mengingatiNya, seumpama orang yang hidup dengan orang yang mati.” (HR al-Bukhari)

4. Manakala al-Imam Ibn Hajar pula merekodkan pandangan yang menyatakan bahawa rumah seorang muslim bukan sekadar tempat untuk tidur tetapi dihidupkan dengan mengingati Allah. Beliau menjelaskan:

لا تجعلوا بيوتكم وطناً للنَّوم فقط، لا حَظَّ فيها للذِّكر من قراءة القرآن والصَّلاة، فإنَّ النَّوم أخو الموت، والميِّت لا يقرأ القرآن ولا يصلِّي

“Janganlah jadikan rumah kamu hanyalah tempat untuk tidur sahaja. Tiada tempat di dalamya untuk zikir dan bacaan al-Quran. Kerana sesungguhnya tidur itu adalah saudara kematian. Dan orang yang mati tidak membaca al-Quran dan solat berdoa. (Fath al-Bari)

5. Oleh itu, hidupkan rumah kita dengan bacaan zikir dan al-Quran. Rumah yang dibaca di dalamnya al-Quran bukan sahaja disukai Allah malah dibenci oleh syaitan sehingga mereka lari daripadanya.

Semoga Allah membimbing kita.

Dr. Ahmad Sanusi Azmi


Gempa bumi 6.6 magnitud gegar pulau Jawa

JAKARTA, 11 Jamadilakhir 1443H, Jumaat – Gempa bumi berukuran 6.6 magnitud melanda pulau Jawa di Indonesia, hari ini Jumaat, kata Kajian Geologi Amerika Syarikat (USGS) ketika bangunan dilaporkan bergegar di ibu kota Jakarta.

Gempa itu melanda barat daya pulau tersebut dan pada kedalaman 37 kilometer (23 batu) pada 0905 GMT, kata USGS.

Tiada amaran tsunami dikeluarkan dan tiada laporan segera mengenai kematian atau kerosakan, tetapi gegaran dirasai di ibu negara, Jakarta dan menggegarkan bangunan, menurut wartawan AFP.

Beberapa penduduk Jakarta telah dipindahkan dari bangunan dan beratus-ratus menunggu di luar selepas gempa itu, kata seorang wartawan AFP di sana.

Nur Latifa, seorang penduduk berusia 25 tahun, menggambarkan bagaimana orang ramai di kompleks pangsapuri Kalibata City – di selatan ibu negara – melarikan diri dari rumah mereka ketika gempa melanda.

“Saya bekerja dari rumah dan perasan komputer riba saya bergerak… kemudian pintu mula berbunyi dan objek yang tergantung mula membuat bunyi.

“Saya memanggik rakan sebilik saya yang berada di dalam bilik air dan kami melarikan diri dari apartmen. Orang di luar bergegas ke arah tangga kecemasan,” katanya kepada AFP.

Indonesia sering mengalami gempa bumi kerana kedudukannya di Lingkaran Api Pasifik, dan negara itu juga berada di antara pertemuan tiga plat bumi – plat Indo-Australia, plat Eurasia dan plat Pasifik. – Agensi


Ahli Parlimen diseru sokong RUU Kawalan Produk Tembakau dan Merokok 2022

KUALA LUMPUR, 2 Muharram 1444H, Ahad – Usaha Kementerian Kesihatan dalam mewujudkan generasi ‘bebas rokok’ menerusi Rang Undang-Undang Kawalan Produk Tembakau dan Merokok 2022 wajar diberi sokongan jitu oleh semua Ahli Parlimen merentasi jurang politik.

Jaringan Kanser Paru-Paru Malaysia (JKPM) dalam kenyataan hari ini memaklumkan Ahli Parlimen perlu menunjukkan kesungguhan politik yang berani dan semangat kenegarawan yang tinggi dalam membantu melaksanakan rang undang-undang itu bagi mencipta legasi kesihatan yang benar-benar berkesan serta berkekalan untuk negara.

Katanya kebimbangan bahawa larangan tembakau bagi generasi yang lahir selepas 1 Jan 2007 iaitu Generasi Penamat (GEG) akan mencetuskan masalah berkaitan pelanggaran kebebasan peribadi kelak adalah tidak berasas.

“Penggunaan tembakau bukan seperti pengambilan makanan manis atau minuman beralkohol justeru perbandingan tersebut tidak relevan. Selain itu, tidak ada tahap merokok yang selamat dan ia membahayakan alam sekitar dan orang yang tidak bersalah di sekitarnya.

“Justeru, JKPM menggesa semua Ahli Parlimen untuk merebut peluang ini dan memastikan tempat mereka dalam sejarah dengan berani menyokong cadangan larangan tembakau GEG berperingkat ini. Kerajaan juga perlu memastikan penguatkuasaan undang-undang yang tegas, adil, konsisten dan berterusan,” menurut kenyataan itu.

JKPM turut menekankan bahawa pelaksanaan undang-undang pencegahan itu dilihat tepat pada masanya dalam membawa perubahan dan memberi manfaat kepada generasi masa hadapan.

Pengerusi Biro Wanita, Keluarga dan PENAWAR Persatuan Mencegah Dadah Malaysia (PEMADAM) Kebangsaan Datuk Jamelah A Bakar pula berkata negara perlu mempunyai rang undang-undang khas berhubung produk tembakau serta tabiat merokok, dan bukannya sekadar dimasukkan di bawah Akta Makanan 1983 dan Peraturan-Peraturan Kawalan Hasil Tembakau sedia ada.

“PEMADAM menyeru kepada semua Ahli Parlimen agar menyokong rang undang-undang yang telah dibentangkan oleh Menteri Kesihatan Khairy Jamaluddin. Ia adalah untuk menjamin kesihatan awam dan melindungi rakyat kita serta keluarga Malaysia daripada ancaman bahaya produk merokok,” menurutnya dalam kenyataan.

Semalam, Khairy memaklumkan Rang Undang-Undang Kawalan Produk Tembakau dan Merokok 2022 yang bertujuan mewujudkan GEG atau individu lahir 1 Januari 2007 dan seterusnya bebas merokok, tidak akan menjejaskan ekonomi negara.

Khairy berkata berdasarkan kajian mendalam yang dijalankan pihaknya, industri tembakau hanya memberi kesan sebanyak 0.18 peratus sahaja terhadap keseluruhan Keluaran Dalam Negara Kasar (KDNK).

Pada 27 Julai lepas, beliau membentangkan rang undang-undang itu, yang melarang individu lahir pada 2007 dan seterusnya merokok, membeli atau memiliki produk tembakau atau peranti merokok untuk bacaan kali pertama di Dewan Rakyat. – Bernama


Pakatan diketuai Arab Saudi nafi bom penjara Yaman

SANAA, 19 Jamadilakhir 1443H, Sabtu – Pakatan yang diketuai Arab Saudi menafikan dakwaan pihaknya mengebom sebuah penjara di bandar Saada di utara Yaman.

Seorang pegawai dari kumpulan pemberontak Houthi Yaman dan badan amal perubatan Doctors Without Borders (Medecins Sans Frontieres atau MSF) berkata, puluhan orang terbunuh dalam pengeboman di pusat tahanan sementara di bandar utara.

Houthi – yang mengawal utara negara itu – mengeluarkan rakaman yang menunjukkan pekerja penyelamat mengeluarkan mayat dari runtuhan dan Menteri Kesihatan, Taha al-Motawakel memberitahu agensi berita The Associated Press bahawa 70 tahanan terbunuh.

Al-Motawakel mendakwa, gabungan pimpinan Arab Saudi sengaja menyasarkan orang awam.

“Kami menganggap ini jenayah perang terhadap kemanusiaan. Dunia harus bertanggungjawab pada saat genting dalam sejarah manusia ini,” katanya.

Jurucakap MSF memberitahu agensi berita AFP, jumlah kematian sekurang-kurangnya 70 orang dan 138 yang lain cedera.

Bagaimanapun, gabungan pimpinan Arab Saudi menafikan ia melakukan serangan itu.

“Pakatan itu akan memaklumkan Pejabat Penyelarasan Hal Ehwal Kemanusiaan (OCHA) di Yaman dan Jawatankuasa Palang Merah Antarabangsa (ICRC) mengenai fakta dan butiran,” kata agensi berita rasmi SPA pada Sabtu, memetik jurucakap pakatan.

Beliau berkata, sasaran di Saada bukan dalam senarai tanpa sasaran yang dipersetujui dengan OCHA, tidak dilaporkan oleh ICRC dan tidak memenuhi piawaian yang ditetapkan oleh Konvensyen Geneva Ketiga (Konvensyen Geneva Berkaitan dengan Layanan Terhadap Tawanan Perang).

Dakwanya, gabungan itu akan berkongsi dengan kedua-dua agensi ‘fakta dan butiran, serta maklumat salah media’ oleh Houthi mengenai kemudahan itu.

Sementara itu, lapan agensi bantuan yang beroperasi di Yaman dalam satu kenyataan bersama berkata, mereka ‘terkejut dengan berita bahawa lebih daripada 70 orang, termasuk pendatang, wanita dan kanak-kanak, telah terbunuh… secara terang-terangan tidak menghiraukan nyawa orang awam’.

Mereka berkata, penjara di Saada digunakan sebagai pusat tahanan untuk pendatang – yang terdiri daripada banyak mangsa. – Agensi


Lebih 3,000 doktor kontrak akan letak jawatan?

BANGI,11 Ramadan 1444H, Ahad – Lebih 3,000 doktor kontrak dilaporkan akan meletak jawatan bulan ini selepas keputusan temuduga tetap dikeluarkan.

Jurucakap Mogok Doktor Malaysia menjangkakan, 87 peratus doktor kontrak tidak ditawarkan ke jawatan tetap dan akan kekal dalam kontrak.

Mereka mendakwa akan kekal dalam kontrak dan dinafikan hak untuk mendapat banyak faedah termasuk pencen.

“Gaji yang diterima juga lebih rendah berbanding doktor berjawatan tetap antara RM1,000 hingga RM2,000 sebulan walaupun tanggungjawab mereka sama.

“Doktor kontrak tidak layak untuk program sarjana. Tiada kriteria yang jelas dan telus untuk pemilihan jawatan tetap.

“Golongan ini juga tiada cuti belajar dan cuti tanpa gaji. Terdapat banyak faedah yang kita dinafikan,” kata jurucakap seperti dilapor Harian Metro, hari ini.

Atas dasar itu, kumpulan doktor berkenaan menuntut penyerapan pegawai perubatan kontrak ke jawatan tetap, kenaikan gaji pokok selain kadar on-call lebih tinggi.

Mereka juga menuntut pengurangan automatik dalam tempoh perkhidmatan wajib bagi pegawai perubatan kepada tiga tahun.

“Menurut memorandum, kami mendapat gaji yang rendah selama lebih daripada 20 tahun, serendah RM9 sejam untuk ‘on-call’ yang mengerikan kami.

“Kerajaan kita merancang untuk menghapuskan elaun kritikal kami sebanyak RM750 sebulan.

“Tolong layan doktor kontrak seperti manusia sebelum menuntut kami berkerja.

“Kami mengorbankan nyawa ketika pandemik, tetapi sekarang kami dilupakan oleh menteri kesihatan dan orang awam,” kata jurucakap itu.


PAS enggan letak calon sekadar ‘pacak’: Abdul Hadi

KUALA TERENGGANU, 2 Rabiulakhir 1443H, Ahad – PAS enggan meletakkan calon sekadar ‘pacak’, sebaliknya perlu mempunyai potensi untuk menang dalam Pilihan Raya Umum ke-15 (PRU15), kata Presidennya Datuk Seri Abdul Hadi Awang.

Beliau berkata meskipun terdapat wakil daripada sayap-sayap parti menyeru pimpinan memilih calon daripada kalangan mereka pada PRU15 nanti, namun keupayaan calon itu untuk memenangi pilihan raya harus diberi keutamaan.

“Saya dengar dewan-dewan ini banyak minta kerusi hendak bertanding pilihan raya, memang kita hendak suruh bertanding pilihan raya, tetapi kita hendak letak calon yang mesti lah calon yang menang, bukan calon yang ‘pacak-pacak’ tinggal, ikut suka kamu lah hendak menang atau kalah, asalkan contohnya Dewan Muslimat atau Dewan Himpunan.

“Kita letak calon untuk menang dan berperanan. Kita tahu banyak calon-calon kita yang berperanan, ada (dalam) kalangan ulama, profesional dan pemimpin masyarakat,” katanya dalam ucapan penangguhan Presiden pada Muktamar Tahunan Ke-67 sesi 2021-2023 di sini, hari ini.

Abdul Hadi berkata sayap-sayap parti iaitu Dewan Ulama, Dewan Muslimat, Dewan Pemuda dan Dewan Himpunan Penyokong PAS (DHPP), seharusnya terus memainkan peranan menarik rakyat untuk menyokong PAS pada PRU15.

Dalam pada itu Ahli Parlimen Marang tersebut berkata sehingga ke hari ini PAS sentiasa diberi peranan untuk menyatupadukan ummah, termasuk dalam kalangan parti-parti politik yang ‘datang’ kepada PAS apabila mempunyai masalah.

“Bila UMNO dalam keadaan lemah mengajak PAS menyertai kerajaan campuran, 1974 ditubuhkan Barisan Nasional (BN), UMNO sanggup ‘lempar’ simbol kapal layar, kita (PAS) tinggal (simbol) bulan dan pakai simbol dacing sama-sama. (BN) menang besar (pada PRU) 1974,” katanya.

Selain itu Abdul Hadi turut mengajak ahlinya mengenang jerit perih PAS dalam perjuangan politik selama ini sehingga hari ini berjaya menyertai Kerajaan Persekutuan.

“PAS tidak pernah gagal melalui pasang surut pilihan raya, rebah bangun kerajaan memerintah, dikacau luar dan dalam, dikacau dengan ISA (Akta Keselamatan Dalam Negeri), peristiwa Memali serta berlaku krisis dalaman. PAS tidak rebah.

“Pernah juga berlaku krisis dalaman PAS…berlaku serpihan (tetapi) tidak menghancurkan. Laksana satu dahan dicantas, 10 tunas tumbuh lain,” katanya.

Dalam perkembangan lain, Abdul Hadi dalam kenyataan hari ini berkata Menteri Tenaga dan Sumber Asli Datuk Seri Takiyuddin Hassan kekal sebagai Setiausaha Agung PAS dan bekas Naib Presiden parti Datuk Iskandar Abdul Samad kekal sebagai Bendahari.

Abdul Hadi berkata berdasarkan peruntukan Fasal 25 (4), dan dengan persetujuan Mesyuarat Jawatankuasa Kerja PAS Pusat itu turut mengekalkan Menteri Besar Kedah Datuk Seri Muhammad Sanusi Md Nor sebagai Ketua Pengarah Pilihan Raya parti. – Bernama


Bahasa makin tercalar daripada masyarakat awam hingga kelas atasan

BANGI, 20 Muharram 1443H, Ahad – Bahasa bukan hanya berfungsi sebagai alat bertutur dan menulis, malah mencerminkan keperibadian seseorang serta kecerdikan watan.

Ini kerana, ketertiban penggunaan bahasa amat penting berikutan berkait rapat manifestasi peri laku.

Pensyarah Pusat Pengajian Teras, Fakulti Kepimpinan dan Pengurusan Universiti Sains Islam Malaysia (USIM), Dr Siti Nor Azhani Mohd Tohar berkata, bahasa dan perilaku berkait rapat dalam memberi gambaran peribadi seseorang individu.

“Sering kita dengar perkataan ‘tidak tahu bahasa’ yang merujuk kepada tingkah laku salah.

“Begitu juga perkataan ‘pandai dia berbahasa’ yang merujuk tingkah laku sopan yang disukai orang. Begitu juga terdapat gabungan perkataan budi bahasa,” katanya.

Menulis di Berita Harian hari ini, beliau berkata, budi itu bukan hanya merujuk perlakuan baik sopan, malah juga kepada akal dan kebijaksanaan.

Maka katanya, gabungan budi dan bahasa menunjukkan ketinggian bahasa bergabung jalin dengan kebijaksanaan akal.

“Namun dewasa ini, bahasa tercemar dalam pelbagai ranah daripada masyarakat awam sehinggalah kelas atasan.

“Bahasa yang menjadi lambang kesantunan bangsa dan tinggi nilai estetika semakin tercalar bukan sekadar ranah di media sosial, malah di ranah formal yang seharusnya menjadi pentas dalam meluhuri Perlembagaan dan memegang semangat kesopanan serta kesusilaan,” katanya.

Dr Siti Nor Azhani berkata, selepas kemerdekaan, bahasa Melayu diangkat taraf dalam Perlembagaan tanpa mengetepikan peranan bahasa lain yang dimiliki masyarakat multi etnik.

Katanya, fungsi dan peranannya bukan disebabkan citra budaya Melayu semata-mata, sebaliknya atas kesedaran menyatukan kepelbagaian kaum yang wujud sebelum kemerdekaan.

“Satu bahasa perlu diangkat untuk dimahiri pelbagai kaum bagi menggalakkan interaksi efektif dan akhirnya mengikat kebersamaan.

“Bahasa asing tidak mampu mendakap fungsi ini kerana tida dapat menyantuni seluruh masyarakat pelbagai latar demografi dan paling penting tidak memenuhi citra sebuah negara merdeka,” katanya.


DAP tak jujur konon nak pelihara Tanah Rizab Melayu

BANGI, 23 Zulhijjah 1441H, Khamis – Tindakan Ahli Parlimen Segambut, Hannah Yeoh kononnya mahu Tanah Rizab Melayu dipelihara menampakkan terdesaknya DAP untuk cuba membuang persepsi rasis cauvinis di sisi masyarakat dan para pengundi Melayu dan muslim.

Pemerhati politik, Mohd Lutfi Abdul Khalid mendakwa, apabila Hannah Yeoh cuba memancing perhatian orang Melayu dengan kenyataan ‘serba perasan’ itu, ia hanya menguatkan tanggapan umum bahawa DAP bersifat hipokrit dalam isu membabitkan kepentingan Melayu.

“Ia sangat lucu dan pada waktu sama begitu memualkan. Tapi yang perlu DAP buktikan ialah parti itu juga yang akan mempertahankan hak, kepentingan, maruah Melayu dan kedaulatan negara. DAP juga perlu membuktikan yang parti itu bersifat patriotik dan menjunjung prinsip-prinsip Rukun Negara.

“Setakat pemerhatian saya, parti rasis cauvinis DAP itu belum dapat dan membuktikan apa-apa ataupun meyakinkan sesiapapun.

“Sebaliknya DAP lebih sinonim dengan agenda rasisme dan cauvinisme melampau daripada gambaran sebuah parti berbilang kaum, inklusif dan terbuka,” katanya menerusi hantaran di Facebook hari ini.

Dalam pada itu, Mohd Lutfi menegaskan bahawa rakyat tidak perlu kepada DAP untuk memelihara Tanah Rizab Melayu.

Beliau turut mendakwa, beberapa kerat individu Melayu yang menjadi ahli atau pemimpin DAP hanyalah sekadar ‘window dressing’ dan berkemungkinan akan diletakkan sebagai calon pilihanraya sahaja.

“Hakikatnya, tidak ada perbezaan langsung antara parti-parti DAP, MCA dan Gerakan dari segi agenda, prinsip, dasar dan hala tuju masing-masing.

“Inilah realiti sebenar ketiga-ketiga parti berasaskan perkauman itu,” dakwanya.

Terdahulu, Hannah menerusi akaun rasmi Twitter memuat naik kenyataan mahu Tanah Rizab Melayu dipelihara.

“Saya daripada parti DAP. Saya mahu Tanah Rizab Melayu dipelihara. Saya tanya Kerajaan Perikatan Nasional apa yang mereka akan buat untuk pelihara Tanah Rizab Melayu,” tulisnya.

Beliau turut memuat naik video dipercayai ketika sesi sidang Dewan Rakyat di bangunan Parlimen semalam berhubung soalan tambahan kepada Timbalan Menteri Tenaga dan Sumber Asli mengenai Tanah Rizab Melayu.

Dalam video berkenaan, Hannah bertanyakan soalan apakah rancangan kerajaan untuk memulihara Tanah Rizab Melayu seperti Kampung Sungai Penchala yang mempunyai ciri-ciri kampung tapi dilihat mula ada usaha untuk menjual tanah itu kepada pemaju yang akhirnya membina kondominium.


Syor lantik ahli profesional, teknokrat jawatan menteri elak politiking

BANGI, 29 Zulhijjah 1442H, Ahad – Sudah tiba masanya lebih ramai ahli profesional dan teknokrat dilantik ke jawatan menteri tertentu bagi mengurangkan politiking.

Biarpun golongan berkenaan tidak mempunyai kekuatan akar umbi seperti ahli politik, tetapi negara lebih memerlukan tenaga dan buah fikiran mereka.

Demikian syor Pensyarah Fakulti Ekologi Manusia Universiti Putra Malaysia (UPM), Prof Madya Dr Mohd Izani Mohd Zain susulan krisis politik semasa sehingga berlaku peletakan jawatan dalam Kabinet.

Ia termasuk keputusan Datuk Seri Noraini Ahmad melepaskan jawatannya sebagai Menteri Pengajian Tinggi – iaitu pemimpin UMNO kedua berbuat demikian selepas Menteri Tenaga dan Sumber Asli, Datuk Seri Shamsul Anuar Nasarah.

Dr Mohd Izani berkata, sejak menteri UMNO menyertai kerajaan PN, memang diakui mereka dihimpit dua kepentingan berbeza.

“Apabila seorang menteri itu dilantik, mereka tertakluk kepada keputusan kerajaan khususnya perdana menteri di bawah prinsip kebertanggungjawaban bersama,” katanya.

Menulis di Berita Harian (BH) hari ini, Dr Mohd Izani berkata, seorang menteri tidak boleh mempunyai pandangan peribadi yang bercanggah dengan keputusan Kabinet.

“Jika berlaku pandangan berbeza, seorang menteri itu hendaklah meletakkan jawatan atau boleh dipecat.

“Pada masa sama, menteri UMNO perlu akur dengan keputusan parti. Inilah dilema mereka apabila UMNO bukan lagi parti komponen PN,” katanya.


Vaksinasi harian catat rekod tertinggi semalam, hampir 200,000 sehari

KUALA LUMPUR, 4 Zulkaedah 1442H, Selasa – Program Imunisasi COVID-19 Kebangsaan mencatat rekod vaksinasi harian tertinggi semalam, dengan pemberian 197,963 dos sekali gus menghampiri sasaran vaksinasi harian yang ditetapkan kerajaan iaitu 200,000 dos sehari.

Menteri Kesihatan Datuk Seri Dr Adham Baba menerusi perkongsian di Twitter berkata daripada jumlah itu, seramai 142,890 individu menerima dos pertama manakala 55,073 individu menerima dos kedua.

Beliau berkata, seramai 1,413,039 individu telah melengkapkan dua dos vaksin COVID-19 dan seramai 3,275,194 individu telah menerima dos pertama, menjadikan jumlah keseluruhan pemberian dos pertama dan kedua di negara ini adalah sebanyak 4,688,233.

Lima negeri yang mencatatkan penerima kedua-dua dos tertinggi ialah Selangor dengan 180,605 diikuti Sarawak (159,920); Johor (135,621); Perak (135,435) dan Kuala Lumpur (127,174).

Sementara itu, berdasarkan perkongsian laporan harian jumlah pendaftaran kumulatif vaksin, Dr Adham berkata seramai 13,811,642 pendaftaran direkodkan semalam, dengan perkembangan nasional sebanyak 59 peratus.

Selangor menjadi negeri tertinggi yang merekodkan jumlah pendaftaran iaitu sebanyak 3,510,783 diikuti Johor (1,723,619), Sarawak (1,321,651) dan Kuala Lumpur (1,167,136).

Menteri Penyelaras Program Imunisasi COVID-19 Kebangsaan Khairy Jamaluddin sebelum ini berkata, kerajaan menyasarkan lebih 200,000 orang akan menerima suntikan vaksin COVID-19 sehari bermula Julai ini, dan kemudian ditingkatkan kepada lebih 300,000 orang sehari mulai Ogos. – Bernama


DUN Pulau Pinang bubar esok

GEORGE TOWN, 8 Zulhijjah 1444H, Selasa – Dewan Undangan Negeri (DUN) Pulau Pinang akan dibubarkan esok bagi memberi laluan kepada Pilihan Raya Negeri (PRN) diadakan.

Ketua Menteri, Chow Kon Yeow berkata, tarikh itu telah dicadangkan dan telah mendapat persetujuan Yang Dipertua Negeri Pulau Pinang, Tun Ahmad Fuzi Abdul Razak pagi tadi.

“Pada pagi ini saya telah mendapat perkenan Yang Dipertua Negeri untuk menandatangani proklamasi untuk membubarkan DUN Pulau Pinang bagi memberi ruang PRN yang akan ditetapkan oleh SPR (Suruhanjaya Pilihan Raya) setelah semua negeri dibubarkan dewan masing-masing.

“Saya lega perkara ini sudah berakhir, jadi kini kita boleh bersiap sedia untuk pilihan raya negeri. Tarikhnya akan ditentukan oleh Suruhanjaya Pilihan Raya,” katanya kepada pemberita selepas menghadap Yang Dipertua Negeri Pulau Pinang di Seri Mutiara, di sini hari ini.

Terdahulu, Chow tiba di Seri Mutiara, di sini pada 7.55 pagi untuk menghadap Tun Ahmad Fuzi bagi memohon persetujuan untuk pembubaran DUN Pulau Pinang.

Chow yang juga Pengerusi Pakatan Harapan (PH) Pulau Pinang dijadual akan mengadakan sidang media yang turut dihadiri semua Ahli Dewan Undangan Negeri (ADUN) pada 2.30 petang ini.

Persidangan DUN Pulau Pinang yang pertama diadakan pada 1 Ogos 2018, selepas Pilihan Raya Umum ke-14 (PRU14) pada 9 Mei 2018 dan mandat lima tahun sepatutnya berakhir 2 Ogos ini.

Pada PRU14, PH memenangi 37 daripada keseluruhan 40 kerusi, termasuk dua daripada calon Bersatu yang ketika itu masih bersama PH, manakala Barisan Nasional (BN) memenangi dua kerusi dan PAS (satu).

Pada Februari 2020, Bersatu mengumumkan keluar daripada PH dan menyertai Perikatan Nasional (PN) yang menyebabkan dua ADUN Bersatu Pulau Pinang, ADUN Bertam Khaliq Mehtab Mohd Ishaq dan ADUN Teluk Bahang Zolkifli Md Lazim, menarik balik sokongan mereka terhadap pentadbiran kerajaan negeri di bawah PH.

Sementara pergolakan dalam parti PKR turut menyaksikan dua ADUN dari parti itu dipecat iaitu ADUN Seberang Jaya, Dr Afif Bahardin dan ADUN Sungai Acheh, Zulkifli Ibrahim.

Kedudukan terkini kerusi sebelum DUN Pulau Pinang dibubarkan ialah PH memiliki 33 kerusi, BN (dua), Bersatu (empat) dan PAS satu kerusi.- Bernama


Agong zahir ucapan selamat ulang tahun ATM ke-88

KUALA LUMPUR, 9 Safar 1443H, Khamis – Yang di-Pertuan Agong Al-Sultan Abdullah Ri’ayatuddin Al- Mustafa Billah Shah hari ini menzahirkan ucapan selamat menyambut Hari Angkatan Tentera Malaysia (ATM) ke-88 kepada seluruh warga angkatan tentera termasuk veteran serta semua yang pernah berkhidmat dengan ATM.

Selaku pemerintah tertinggi ATM, Seri Paduka Baginda amat menyanjung tinggi dan merakamkan setinggi penghargaan atas jasa, khidmat bakti dan pergorbanan yang dicurahkan oleh seluruh warga dan bekas anggota ATM dalam melindungi kedaulatan dan keselamatan negara.

“Seri Paduka Baginda turut menzahirkan setinggi penghargaan kepada para anggota ATM khususnya yang bertugas di barisan hadapan yang telah bertungkus lumus mengorbankan masa dan tenaga dalam membantu kerajaan membendung penularan wabak COVID-19 sejak awal tahun ini,” menurut Istana Negara menerusi laman Facebook rasmi hari ini.

Seri Paduka Baginda turut mendoakan agar ATM terus menjadi sebuah angkatan yang disegani dan dihormati di persada antarabangsa.

Hari ATM yang disambut pada 16 Sept setiap tahun akan diraikan secara fizikal di Kem Segenting, Port Dickson, Negeri Sembilan pada 22 September ini. – Bernama


PRN: Elak sentuh isu bangkit kemarahan rakyat

BAGAN DATUK, 16 Syawal 1444H, Ahad – Timbalan Perdana Menteri, Datuk Seri Dr Ahmad Zahid Hamidi menasihatkan mana-mana calon yang akan bertanding pada Pilihan Raya Negeri (PRN) di enam negeri akan datang supaya mengelak daripada membangkitkan perkara yang boleh bangkitkan kemarahan rakyat.

Pengerusi Barisan Nasional yang juga Presiden UMNO itu berkata, walaupun calon-calon PRN berkenaan berbeza pendapat dan pandangan politik namun mereka perlu bertindak secara rasional ketika berkempen.

“Begitu juga Kerajaan Perpaduan, Kerajaan MADANI yang dipimpin oleh Yang Amat Berhormat Datuk Seri Anwar Ibrahim (Perdana Menteri), kita berasakan dengan suara dua per tiga majoriti yang ada di Dewan Rakyat, inilah pertama kalinya selepas Pilihan Raya Umum ke-11, sebuah kerajaan mempunyai dua per tiga majoriti.

“Kita hendaklah mendukung kerajaan ini. Tidak bersetuju tidak apa, kita raikan perbedaan pendapat tetapi bagi saya eloklah kita mencari titik pertemuan bukanlah mencari titik perbedaan,” katanya ketika berucap pada Majlis Sambutan Hari Raya Aidilfitri di Masjid Tuminah Hamidi di sini, malam tadi.

Sementara itu, Ahli Parlimen Bagan Datuk itu juga berkata, masyarakat tidak seharusnya berpolitik sepanjang masa sebaliknya ‘politicking’ hanya boleh dilakukan apabila tibanya pilihan raya supaya tumpuan boleh diberikan kepada usaha membangunkan negara.

“Selepas daripada itu, kita hendaklah membangunkan tempat kita, membangunkan negeri kita dan rakyat hendaklah bersatu padu supaya kita dapat bersama-sama bukan sahaja untuk memajukan kawasan kita, tetapi keluarga kita keseluruhannya,” katanya.

Ahmad Zahid turut memohon kepada rakyat Perak supaya mengetepikan perbezaan dalam kalangan mereka, selain mesti meyatukan pemikiran dan tindakan serta jangan banyak berpolitik.

“Kami di Bagan Datuk amat menyokong kepimpinan Yang Amat Berhormat Datuk Seri Saarani Mohamad sebagai Menteri Besar Perak dan sokongan ini secara terbuka, dan secara berbisik memang kami lakukan secara konsisten,” katanya.-  Bernama


Kronologi peristiwa penting hubungan Malaysia-Korea Utara

KUALA LUMPUR, 6 Syaaban 1442H, Sabtu – Hubungan Malaysia-Korea bermula pada awal 1973 dan telah menyaksikan pencapaian memberangsangkan dalam bidang diplomatik dan perdagangan, sehinggalah Kim Jong-nam, saudara tiri pemimpin Tertinggi Korea Utara Kim Jong-un dibunuh di Malaysia pada 2017.

Pembunuhan Jong-nam dengan agen saraf VX menjadi titik tolak ketegangan hubungan kedua-dua pihak yang sebelum ini bermula dengan baik.

Susulan kejadian itu, timbul isu apabila pihak Korea Utara menentang keras hasil bedah siasat yang dilakukan tanpa kebenarannya.

Malaysia berpendirian kematian Jong-nam berlaku di Malaysia dan berhak menyiasat serta mengambil tindakan. Kedua-dua pihak saling bertelingkah, dengan Duta Kang Chol diusir berikutan kenyataan provokatifnya.

Walaupun Malaysia memanggil kembali dutanya dan menghentikan operasi kedutaan di Pyongyang dan Kedutaan Korea Utara di sini beroperasi tanpa duta, hubungan diplomatik masih terjalin walaupun tarafnya telah diturunkan.

Namun, keputusan Mahkamah Tinggi Kuala Lumpur awal bulan ini mengenai ekstradisi ahli perniagaan Korea Utara, Mun Chol Myong mendorong Pyongyang memutuskan hubungan dengan Malaysia seperti yang dilaporkan hari ini oleh media antarabangsa.

Berikut adalah urutan peristiwa penting dalam hubungan Kuala Lumpur-Pyongyang.

1974 – Korea Utara membuka kedutaannya di Kuala Lumpur

1995 – Malaysia mengadakan rundingan antara Korea Utara dan Amerika Syarikat mengenai program nuklear negara itu.

2004 – Malaysia membuka kedutaannya di Pyongyang

2009 – Permulaan hubungan yang lebih erat antara Malaysia dan Korea Utara. Rakyat Malaysia dibenarkan ke Korea Utara tanpa visa, kenaikan import Korea Utara dari Malaysia, rakyat Korea Utara tiba di Malaysia untuk bekerja, Air Koryo memulakan penerbangan ke Kuala Lumpur.

2017 – 13 Februari, Kim Jong-nam, abang tiri Kim Jong-un dibunuh di Lapangan Terbang Antarabangsa Kuala Lumpur (KLIA).

2017 – 4 Mac, Duta Korea Utara Kang Chol diisytiharkan sebagai persona non grata dan diusir dalam tempoh 48 jam kerana memperlekeh siasatan pembunuhan itu, dua hari selepas itu kelonggaran lawatan tanpa visa untuk Korea Utara ditarik balik.

2017 – 7 Mac, Korea Utara menahan semua sembilan rakyat Malaysia di negara itu. Malaysia bertindak balas dengan melarang warga Korea Utara memasuki atau meninggalkan negara ini.

2017 – 30 Mac, semua rakyat Malaysia dan Korea Utara yang terkandas dibenarkan pulang ke negara masing-masing berikutan rundingan dan penghantaran balik mayat Jong-nam.

2018 – Perdana Menteri, Tun Dr Mahathir Mohamad dipetik berkata Malaysia akan membuka semula kedutaannya di Pyongyang dan mengakhiri ketegangan diplomatik. Namun, tidak ada perubahan dalam status quo tersebut.

2021 – 9 Mac, Mahkamah Tinggi Kuala Lumpur menolak rayuan ahli perniagaan Korea Utara, Mun Chol Myong daripada diekstradisi ke Amerika Syarikat atas tuduhan pengubahan wang haram,

2021 – 19 Mac, Pyongyang mengumumkan akan menamatkan hubungan diplomatik dengan Kuala Lumpur kerana keputusan mahkamah tersebut.

2021 – Malaysia bertindak balas dengan menyatakan amat kesal dengan keputusan Korea Utara dan menyifatkannya sebagai tidak wajar, tidak membina dan tidak menghormati hubungan baik sesama masyarakat antarabangsa.

Malaysia berkata, kerajaan akan mengeluarkan arahan supaya semua kakitangan diplomatik dan tanggungan mereka di Kedutaan Korea Utara di Kuala Lumpur meninggalkan Malaysia dalam masa 48 jam.- Bernama


Rina Harun hentilah cari publisiti

BANGI, 17 Ramadan 1443H, Selasa – Tatkala rakyat bersimpati dengan nasib remaja perempuan Sindrom Down yang dikenali sebagai Bella, Datuk Seri Rina Harun seolah-olah sibuk mencari ‘publisiti’.

Ini selepas Menteri Pembangunan Keluarga dan Masyarakat memaklumkan bahawa kementeriannya sedia bekerjasama dengan peguam Tunku Mahkota Johor dalam prosiding kes penderaan Bella.

Sebelum ini, Rina berkata, niat murni Tunku Ismail Sultan Ibrahim yang menawarkan peguam percuma untuk menjalankan arahan memerhati bagi pihak kementerian berhubung kes penderaan Bella, 13, amat membantu bagi menegakkan keadilan kepada remaja terbabit.

Kenyataan beliau itu susulan Tunku Ismail memaklumkan menghubungi peguamnya dan akan berhubung dengan Rina bagi menawarkan perkhidmatan guaman secara percuma untuk menjalankan arahan memerhati bagi pihak kementerian berhubung kes penderaan remaja berkenaan.

Terdahulu, Tunku Ismail senada dengan isteri baginda, Che Puan Besar Khaleeda Bustamam yang berkongsi pendirian sama bagi membantu menuntut keadilan buat remaja perempuan OKU berkenaan.

Mengulas perkara itu, Ketua Pemudi BERJASA, Azliza Rajiain menyifatkan, kenyataan dikeluarkan Menteri Pembangunan Keluarga dan Masyarakat tidak membawa apa-apa manfaat kepada beliau.

“Manakan tidak, tindakan yang dibuat hanyalah selepas namanya disebut oleh kerabat diraja,” katanya menerusi kenyataan hari ini.

Selain itu, beliau turut mengecam video tular yang memaparkan pertemuan Rina dan Bella.

Katanya, intipati video itu jelas menunjukkan ketidaksediaan Bella menerima kunjungan orang luar ditambah dengan barisan kamera yang tertumpu kepada remaja itu.

“Saya sangat bersimpati terhadap Bella yang terpaksa berhadapan dengan individu yang hanya mencari publisiti murahan.

“Saya katakan, tindakan Rina Harun ini hipokrit! KPWKM seharusnya menjadi pihak pertama untuk bertindak dengan segera bagi membantu kes ini seawal hari pertama.

“Hilang kepercayaan kami terhadap Menteri Pembangunan Wanita, Keluarga dan Masyarakat merangkap Ahli Parlimen Titiwangsa,” katanya.

Pautan terdahulu;


Dr Halimah mohon maaf isu Menu Rahmah

KUALA LUMPUR, 6 Syaaban 1444H, Isnin – Ahli Parlimen Kapar Dr Halimah Ali hari ini memohon maaf berikutan kenyataan beliau berhubung Menu Rahmah di Dewan Rakyat sebelum ini mengelirukan dan disalah erti.

Beliau yang juga Ahli Parlimen daripada Perikatan Nasional mencuri tumpuan apabila menyampaikan pernyataan maaf dalam bentuk gurindam sebelum sesi perbahasan Rang Undang-undang Perbekalan 2023 bermula.

“Kalau ada jarum peniti, jangan disimpan di dalam peti, andai ada ucapan disalah erti, saya menyusun 10 jari, niat di hati suara rakyat saya juarai, semak imbang kerajaan MADANI, biar integriti, bukankah itu peranan hakiki.

“Selaku wakil rakyat, suara rakyat yang diwakili, sudi kiranya rujuk penyata rasmi muka surat 134 hingga 137 pada 14 Februari,” katanya.

Dr Kelvin Yii Lee Wuen (PH-Bandar Kuching) sebelum ini membangkitkan isu berkenaan mengikut Peraturan Mesyuarat 36 (12), susulan kenyataan yang dibuat Halimah pada 14 Feb lepas ketika membahaskan Usul Menjunjung Kasih Titah Diraja yang mengaitkan Menu Rahmah dengan beberapa penyakit terutamanya kanser, autoimmune (diseases) dan autisme.

Dr Kelvin berkata, kenyataan tersebut tidak benar, tidak bertanggungjawab kerana bukan sahaja tidak berdasarkan fakta dan sains, tetapi mungkin mengakibatkan salah faham atau stigma kepada komuniti autisme dan golongan orang kurang upaya.

Terdahulu, Yang Dipertua Dewan Rakyat, Datuk Johari Abdul berkata pernyataan yang dibacakan Dr Halimah berkenaan telah dipersetujui antara beliau dengan Dr Halimah dan menganggap kes berkenaan selesai. – Bernama


Lubnan tembak 3 roket ke Israel

TEL AVIV, 2 Syawal 1442H, Jumaat – Pasukan Pertahanan Israel (IDF) mengesahkan tiga roket dari Lubnan ditembak ke utara Israel pada lewat semalam.

Dalam satu kenyataan, IDF mendakwa, roket berkenaan mendarat di laut kawasan Galilee. Bagaimanapun, siren amaran tidak diaktifkan.

Terdahulu, laman web berita Lebanon 24 yang memetik sumber keselamatan negara mendakwa, roket itu ditembak dari sebuah kawasan di selatan Lubnan dan mendarat berhampiran perbandaran Shlomi dan Nahariya.

Sementara itu, jurucakap Pasukan Sementara Pertubuhan Bangsa-Bangsa Bersatu di Lubnan (UNIFIL), Andrea Tennet meminta semua pihak menahan diri dan bekerjasama dengan agensi itu untuk mengelakkan peningkatan serangan berlaku.

“UNIFIL bekerjasama dengan Angkatan Bersenjata Lubnan meningkatkan kawalan keselamatan di kawasan itu,” kata Tennet.

Perkembangan dari Lubnan berlaku di tengah ketegangan serangan tentera pengganas Israel di Gaza sejak Isnin lalu.-  Agensi


COVID-19: Kes baharu melonjak 182

KUALA LUMPUR, 23 Muharram 1442H, Jumaat – Kes baharu COVID-19 kembali melonjak ke tiga angka apabila mencatat 182 kes melibatkan 181 penularan tempatan serta satu kes import, iaitu tertinggi dalam beberapa bulan selepas mencatat 100 kes, Selasa lepas.

Ketua Pengarah Kesihatan Tan Sri Dr Noor Hisham Abdullah berkata daripada jumlah penularan tempatan, 90 adalah warganegara manakala 91 bukan warganegara.

“Satu kes import dilaporkan di negeri Selangor, melibatkan seorang warganegara Filipina,” katanya dalam kenyataan berhubung perkembangan COVID-19 di sini hari ini.

Dr Noor Hisham berkata jumlah kes baharu itu menjadikan jumlah kes positif di Malaysia sebanyak 9,810 kes dengan kes aktif kebolehjangkitan adalah 501 kes.

Sementara itu, katanya terdapat 14 kes yang telah pulih serta tiada pertambahan kematian menjadikannya jumlah keseluruhan kematian akibat pandemik itu kekal 128. – Bernama


JAS kompaun RM642,000 kilang cemar parit awam

BUKIT MERTAJAM, 22 Ramadan 1442H, Selasa – Jabatan Alam Sekitar (JAS) Pulau Pinang mengenakan 321 kompaun bernilai RM642,000 dan menggantung lesen kilang pemerolehan semula minyak terpakai di Bukit Minyak, di sini kerana telah menyebabkan pencemaran sisa minyak ke parit awam.

Pengarahnya Sharifah Zakiah Syed Sahab berkata pihaknya mengambil tindakan tegas susulan aduan orang awam pada 30 April lepas, mengenai pencemaran bau dari longkang di kawasan tersebut dan pemeriksaan JAS Pulau Pinang menemukan lapisan minyak di parit Kawasan Perindustrian Bukit Minyak.

“Berdasarkan siasatan awal mendapati pencemaran tersebut berpunca daripada sebuah kilang pemerolehan kembali buangan terjadual yang menjalankan aktiviti pemprosesan buangan berminyak berhampiran lokasi tersebut.

“Pemeriksaan kami juga mendapati kilang itu tidak melakukan penstoran dengan sempurna dan meletakkan buangan-buangan terjadual di kawasan terbuka sehingga menyebabkan berlaku pelepasan buangan berminyak ke parit awam,” katanya dalam kenyataan hari ini.

Beliau berkata pihaknya mengenakan kompaun, menggantung lesen dan premis tersebut diarahkan melakukan pembersihan serta-merta dengan menyedut dan membersihkan sisa minyak yang berada di dalam parit awam bagi mengelakkan impak lebih serius.

Sharifah Zakiah berkata penyimpanan buangan terjadual seperti sisa minyak dan pelarut yang mudah meruap secara terdedah bukan sahaja mencemar alam sekitar malah berpotensi menyebabkan kebakaran di bawah cuaca panas dan mudah merebak ke premis lain.

Menurutnya, siasatan turut mendapati kesalahan itu bukan pertama kali dilakukan oleh premis tersebut malah pernah melakukan kesalahan sama sebelum ini dan telah dikenakan tindakan.

“Saya meminta setiap premis yang berada di dalam sesuatu kawasan industri turut menjadi mata dan telinga dengan melaporkan ketidakpatuhan premis berdekatan mereka bukan sahaja bagi menjaga alam sekitar malah untuk memastikan keselamatan premis masing-masing,” katanya. – Bernama


Amaran ribut petir di kebanyakan negeri hingga malam ini

BANGI, 2 Rejab 1443H, Jumaat – Jabatan Meteorologi Malaysia (MetMalaysia) mengeluarkan amaran ribut petir di kebanyakan negeri di Semenanjung Malaysia termasuk Sabah dan Sarawak hingga jam 8 dan 9 malam ini.

Dalam kenyataan petang ini, MetMalaysia memaklumkan amaran ribut petir dan hujan lebat dijangka sehingga jam 8 malam membabitkan beberapa daerah di Perak iaitu Larut, Matang dan Selama, Kuala Kangsar, Kinta, Kampar, Hilir Perak, Batang Padang serta Muallim.

Ia turut membabitkan Hulu Selangor, Gombak dan Hulu Langat di Selangor, Wilayah Persekutuan Kuala Lumpur, Negeri Sembilan (Jelebu, Port Dickson, Kuala Pilah, Rembau, Jempol dan Tampin) serta Melaka.

Turut diramal terkesan beberapa daerah di Johor iaitu Tangkak, Muar, Batu Pahat, Mersing dan Pontian serta Sabah (Pedalaman, Pantai Barat, Tawau dan Sandakan.

Selain itu, beberapa negeri juga dijangka mengalami ribut petir dan hujan lebat yang berterusan sehingga jam 9 malam ini.

Ia membabitkan Perlis, Kedah (Langkawi, Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Kulim dan Bandar Baharu), Pulau Pinang serta Perak (Kerian).

Cuaca sama diramal di beberapa daerah di Pahang iaitu Tanah Tinggi, Cameron, Lipis, Raub, Jerantut, Bentong dan Temerloh.

Turut dijangka terkesan Sri Aman, Betong (Pusa dan Betong), Sarikei (Pakan dan Julau), Sibu (Kanowit dan Selangau), Kapit (Song, Kapit dan Bukit Mabong) serta Limbang di Sarawak.

Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya.


Sudan isytihar gencatan senjata pada hari pertama Aidiladha

KHARTOUM, 10 Zulhijjah 1444H, Khamis – Pemimpin de facto Sudan dan ketua angakatan tenteranya mengisytiharkan gencatan senjata ‘unilateral’ pada Selasa, pada hari pertama Aidiladha.

Dalam ucapannya di televisyen negara, Abdel Fattah al-Burhan berkata, seluruh dunia sedang menyaksikan apa yang berlaku di Khartoum, Ubaid, Zalin dan Nyala serta peristiwa di Junaynah – yang mungkin jenayah penghapusan etnik dan pembunuhan beramai-ramai.

Sambil mengatakan bahawa angkatan bersenjata memenuhi tanggungjawab mereka terhadap ‘konspirasi khianat’, Abdel Fattah mengucapkan terima kasih kepada rakyat Sudan kerana menyokong angkatan tentera.

Beliau berkata, komander Pasukan Sokongan Pantas (RSF), Mohamed Hamdan Dagalo juga dikenali sebagai Hemedti – yang berkonflik dengan tentera sejak 15 April – mahu menubuhkan kerajaannya sendiri di atas ‘kesengsaraan’ rakyat Sudan.

Beliau mengulangi bahawa angkatan tentera bersedia menyerahkan kuasa kepada kerajaan awam yang dipimpin rakyat Sudan.

Sementara itu, Hemedti turut mengisytiharkan gencatan senjata ‘unilateral’ pada malam dan hari pertama Aidiladha.

Pada 15 April, pertempuran antara tentera Sudan dan RSF di Khartoum dan kawasan sekitar mengakibatkan lebih 600 orang terkorban manakala ribuan yang lain cedera.

Sudan sebelum ini tidak mempunyai kerajaan yang berfungsi sejak Oktober 2021, apabila tentera menggulingkan kerajaan sementara yang dipimpin Perdana Menteri Abdalla Hamdok dan mengisytiharkan darurat.

Tempoh peralihan Sudan, yang bermula pada Ogos 2019 selepas penyingkiran Presiden Omar al-Bashir, telah dijadualkan berakhir dengan pilihan raya pada awal 2024. – Agensi


Data taksiran kerugian mangsa banjir di Baling siap bulan ini

BALING, 13 Zulhijjah 1443H, Rabu – Kerja pengumpulan data taksiran kerugian keseluruhan dialami penduduk yang terjejas dengan kejadian banjir dan kepala air di daerah ini untuk proses pemberian bantuan dijangka siap pada bulan ini.

Pengerusi Jawatankuasa Pengurusan Bencana Daerah Baling Mohd Shahadan Abdullah berkata laporan penuh taksiran kerugian itu akan disiapkan secepat mungkin untuk diberikan kepada pihak Jawatankuasa Pengurusan Bencana Negeri dan Agensi Pengurusan Bencana Negara (Nadma).

“Kita sasarkan supaya selesai laporan kita, maka pihak berwajib akan lebih cepat menyalurkan bantuan wang ihsan kepada penduduk terlibat,“ katanya pada sidang media selepas mengiringi Timbalan Yang Dipertua Dewan Rakyat Datuk Mohd Rashid Hasnon melawat kawasan bencana itu di sekitar Kampung Iboi dekat sini hari ini.

Dalam pada itu, Mohd Shahadan yang juga Pegawai Daerah Baling berkata beliau difahamkan mangsa dari 16 rumah yang rosak teruk sekali gus tidak boleh didiami lagi telah pun mendapat premis sewa masing-masing.

“Mereka cari sendiri rumah itu, kita (kerajaan negeri) bayar sewa selama enam bulan,“ katanya yang turut memaklumkan penyampaian bantuan sewaan rumah itu akan disempurnakan Menteri Besar Kedah Datuk Seri Muhammad Sanusi Md Nor, esok.

Dalam kejadian banjir pada 4 Julai lepas itu, sebanyak 41 kawasan terjejas serta mengorbankan tiga nyawa termasuk seorang ibu hamil berusia 23 tahun.-Bernama


Pasukan Jihad Tangani Inflasi arah agensi kaji mekanisme turun harga minyak masak

PUTRAJAYA, 7 Zulhijjah 1443H, Khamis – Pasukan Khas Jihad Tangani Inflasi telah mengarahkan agensi-agensi yang berkaitan untuk mengkaji mekanisme bagi menurunkan harga runcit minyak masak di pasaran, susulan penurunan harga minyak sawit di dunia.

Pengerusinya Tan Sri Annuar Musa berkata agensi terbabit, yang termasuk Lembaga Minyak Sawit Malaysia (MPOB), diarah untuk mengadakan sesi libat urus dengan 22 pengeluar minyak yang sedang beroperasi untuk meninjau mekanisme bagi tujuan itu.

“Kita dapati ada trend turun (harga) minyak sawit pada kadar RM3,800 setong. Sekiranya (harga) minyak sawit turun RM3,750, kita mohon kerjasama dan minta turunkan harga runcitnya.

“Adalah tidak adil harga minyak dinaikkan atas alasan harga minyak yang naik tinggi baru-baru ini, tetapi apabila harga minyak turun, harga runcit minyak tidak diturunkan,” katanya dalam sidang media selepas mempengerusikan mesyuarat Pasukan Khas Jihad Tangani Inflasi di sini hari ini.

Beliau berkata pasukan khas itu akan memantau harga sebenar minyak sawit dalam masa terdekat dan apabila kadar itu turun lebih rendah daripada nilai ambang berkenaan, pengilang dan peruncit harus memberi komitmen menurunkan harga minyak yang dijual.

Annuar yang juga Menteri Komunikasi dan Multimedia turut memohon kerjasama pengilang dan peruncit untuk membuat persiapaan menurunkan harga minyak yang dijual secara runcit.

Beliau juga meminta pengilang minyak masak agar memastikan kepatuhan 100 peratus terhadap semua syarat-syarat yang dikenakan Kementerian Perdagangan Dalam Negeri dan Hal Ehwal Pengguna (KPDNHEP) bagi mengelak berlakunya ketirisan bekalan minyak masak.

Beliau berkata pasukan khas itu akan memastikan tindakan tegas dan berterusan diambil terhadap pihak-pihak yang terlibat dalam ketirisan bekalan minyak masak yang berlaku secara berleluasa sejak dulu.

“Kita mempunyai bukti berlaku ketirisan yang berleluasa sebelum ini lagi, termasuk menggunakan minyak subsidi untuk dieksport dan dijual ke luar negara, minyak kegunaan domestik diguna sektor bukan domestik, serta bentuk ketirisan lain,” katanya.

Justeru Annuar berkata kerajaan akan memperhebatkan Ops Bersepadu bagi membanteras ketirisan minyak masak, dan mengelak ia daripada diseludup ke negara asing, termasuk pemantauan sempadan negara oleh Angkatan Tentera Malaysia (ATM) dan Pasukan Gerakan Am (PGA).

Katanya pihak berkuasa telah membuat rampasan minyak masak bernilai RM1.5 juta melibatkan 61 kes dalam tempoh enam bulan ini.

Beliau seterusnya berjanji Pasukan Khas Jihad Tangani Inflasi akan terus mendapatkan maklumat secara mendalam sekiranya masih terdapat pengilang yang turut terlibat dalam kegiatan penyeludupan dan penjualan minyak masak bersubsidi secara pukal bagi tujuan lain. – Bernama


Indonesia mungkin heret 2 firma farmaseutikal ke mahkamah

JAKARTA, 28 Rabiulawal 1444H, Selasa – Agensi makanan dan ubat-ubatan (BPOM) Indonesia tidak menolak kemungkinan untuk meneruskan tindakan undang-undang jenayah terhadap dua firma farmaseutikal yang menghasilkan produk dikaitkan dengan kes kecederaan buah pinggang akut (AKI).

Di tengah-tengah peningkatan kes dan kematian dalam kalangan kanak-kanak tahun ini, pihak berkuasa negara itu telah mengharamkan sementara penjualan beberapa ubat berasaskan sirap.

Bahkan, Indonesia turut mengenal pasti kewujudan beberapa produk etilena glikol serta dietilena glikol sebagai kemungkinan faktor kematian 141 kanak-kanak yang kebanyakannya berusia lima tahun ke bawah.

Ketua BPOM, Penny K Lukito berkata, agensi itu akan bekerjasama dengan polis untuk menyiasat kedua-dua firma itu bagi tujuan prosiding jenayah berhubung komposisi produk mereka.

“Terdapat tanda-tanda dalam produk mereka… (kepekatan) yang sangat berlebihan, toksik dan disyaki menyebabkan kecederaan buah pinggang,” kata Penny dalam sidang akhbar.

Pihak berkuasa memaklumkan, kes mengenai kecederaan buah pinggang akut meningkat dari Ogos hingga Oktober.

Ditanya mengenai peningkatan kes itu baru-baru ini, Menteri Kesihatan, Budi Gunadi Sadikin berkata, kemungkinan besar disebabkan oleh perubahan dalam bahan mentah ubat.

Kerajaan mempunyai data mengenai bahan import bahan mentah baru-baru ini dan akan dikongsi kepada umum kelak.

Indonesia mengimport kebanyakan bahan mentahnya untuk ubat-ubatan dari India dan China, menurut kementerian kesihatan.

Negara itu sedang mengkaji peningkatan kes AKI melalui rundingan dengan pakar pediatrik dan Pertubuhan Kesihatan Sedunia (WHO), mengikut corak yang sama di Gambia – menyaksikan sekurang-kurangnya 70 kematian kanak-kanak AKI berkaitan dengan ubat sirap.-  Agensi


Pemilik Nasi Kandar Salleh didenda RM12,000, penjara 5 bulan

ALOR SETAR, 23 Zulhijjah 1441H, Khamis – Pemilik kedai Nasi Kandar Salleh di Napoh, Kubang Pasu dihukum penjara lima bulan dan denda RM12,000 oleh Mahkamah Majistret selepas mengaku bersalah terhadap empat pertuduhan tidak mematuhi perintah pengawasan dan pemerhatian pada 14 Julai lepas sehingga mencetuskan kluster Sivagangga.

Majistret Mohd Hadi Hakimi Harun menjatuhkan hukuman itu terhadap Nezar Mohamed Sabur Batcha, 57, pada sesi pertuduhan khas yang diadakan di Hospital Lama Alor Setar di sini, tempat tertuduh dikuarantin selepas didapati positif COVID-19.

Nezar Mohamed dituduh meninggalkan premis yang ditetapkan untuk menjalani pengawasan dan pemerhatian yang dikeluarkan terhadapnya di bawah Seksyen 15(1) Akta Pencegahan dan Pengawalan Penyakit Berjangkit 1988.

Dia dituduh melakukan kesalahan itu di premis Bank Rakyat Cawangan Jitra pada 4.40 petang; di premis Agro Bank Cawangan Jitra pada 3.58 petang; di premis Pusat Khidmat Hasil Kubang Pasu, Lembaga Hasil Dalam Negeri (LHDN) pada 3.35 petang dan di premis Public Bank Cawangan Jitra pada 3 petang, 14 Julai lepas.

Tertuduh didakwa mengikut Seksyen 22(b) dan boleh dihukum di bawah Seksyen 24(a) Akta Pencegahan dan Pengawalan Penyakit Berjangkit 1988, yang jika sabit kesalahan boleh dipenjara maksimum dua tahun atau denda atau kedua-duanya.

Nezar Mohamed dijatuhi hukuman penjara lima bulan, menjadikan jumlahnya 20 bulan, bermula hari ini dan denda RM3,000 bagi setiap pertuduhan dan hanya perlu menjalani hukuman penjara lima bulan selepas mahkamah memerintahkan hukuman itu berjalan serentak.

Pendakwaan dikendalikan Timbalan Pendakwa Raya Zabidah Ahmad, manakala tertuduh tidak diwakili peguam.

Terdahulu, Zabidah memohon mahkamah mengenakan hukuman penjara terhadap tertuduh sebagai pengajaran kepadanya dan rakyat agar tidak melanggar perintah yang dikeluarkan oleh kerajaan.

Katanya tertuduh telah menyebabkan kesihatan awam terjejas dengan tercetusnya kluster Sivagangga pada 28 Julai lepas, membabitkan tiga daerah di Kedah (Kubang Pasu, Kulim, Padang Terap), satu daerah di Perlis (Kangar) dan dua daerah di Pulau Pinang (Seberang Perai Selatan dan Seberang Perai Tengah).

“Ekonomi negara juga terjejas kerana Kluster Sivagangga telah menyebabkan kerajaan kerugian lebih RM1 juta di kawasan TEMCO (Perintah Kawalan Pergerakan Diperketatkan Bersasar) daerah Kubang Pasu sahaja dan menyebabkan keresahan dan kebimbangan kepada masyarakat umum,” katanya. – Bernama


KPM bantu guru sampaikan PdP dengan baik melalui DidikTV

PUTRAJAYA, 7 Rejab 1442H, Jumaat – Kementerian Pendidikan Malaysia (KPM) akan memantau kualiti dan membantu guru yang terlibat dalam menyampaikan pengajaran dan pembelajaran (PdP) menerusi saluran DidikTV KPM, yang merupakan saluran khusus TV pendidikan secara terestrial.

Ketua Pengarah Pelajaran Datuk Dr Habibah Abdul Rahim berkata kementerian boleh melatih dan membimbing guru terlibat untuk menambah baik bukan sahaja dari segi kualiti kandungan tetapi penyampaian di kaca televisyen.

“Jadi bagi saya, semua pihak termasuk kementerian boleh ambil pengajaran di sini. Bagaimana kita boleh menentukan kualiti PdP yang disampaikan melalui saluran itu. Kita perlu mempunyai kawalan kualiti (QC) yang lebih ketat dan melakukan saringan terhadap video atau program yang akan disiarkan melalui televisyen itu.

“Secara peribadi, saya rasa demi pelajar, guru sangat berani untuk muncul di hadapan kamera,” katanya dalam temu bual bersama Bernama, Utusan Malaysia dan The Star mengenai Garis Panduan Pengurusan dan Pengoperasian Sekolah dalam Norma Baharu 2.0 di KPM di sini.

Beliau mengulas mengenai video tular di media sosial memaparkan seorang guru mengajar subjek Sains di saluran itu yang dikritik kerana penyampaiannya. Saluran itu yang kali pertama diperkenalkan, mula bersiaran semalam, menerusi saluran 107 di MYTV, saluran 147 di Astro dan saluran ntv7 di TV UNIFI, bermula 7 pagi hingga 12 tengah malam setiap hari.

Habibah berkata hasrat KPM untuk mengadakan DidikTV ini adalah satu inisiatif yang murni untuk menjangkau semua pelajar apabila terdapat banyak cabaran sepanjang pandemik COVID-19 serta jurang pemilikan peranti dan akses kepada internet.

“Kami tahu 36 peratus pelajar tidak memiliki sebarang peranti. Tapi kita lihat dari segi peratusan isi rumah yang ada televisyen adalah lebih 97 peratus. Jadi program televisyen ini adalah salah satu cara mendekati kanak-kanak,” katanya.

Dalam pada itu, Habibah berkata KPM juga sedang berbincang dengan pihak berkepentingan mengenai pembukaan semula sekolah kepada pelajar bukan kelas peperiksaan.

Bagaimanapun, katanya, perkara itu belum dimuktamadkan lagi.

Katanya, KPM mengambil kira cabaran yang dihadapi semua pihak apabila melakukan PdP di rumah kerana keadaan atau pengalaman itu tidak sama seperti hadir ke sekolah secara bersemuka. – Bernama


MB Kelantan batal lesen pembalakan di dua kompartmen

KOTA BHARU, 25 Ramadan 1443H, Rabu – Menteri Besar Kelantan, Datuk Ahmad Yakob membatalkan lesen pembalakan di kompartmen 99 dan 100 bagi menjamin sumber air yang mencukupi kepada penduduk terbabit.

Ahli Parlimen Kuala Krai, Abdul Latiff Abdul Rahman berkata, dua kompartmen lagi iaitu 98 dan 101 telah pun diwartakan sebagai kawasan tadahan air dan tidak dibenarkan sebarang pembalakan.

“Isu yang timbul ialah apabila dua kompartmen bersebelahan iaitu 99 dan 100 diberikan lesen untuk tujuan pembalakan.

“Dalam tinjauan pada hari tersebut (14 April) tiada sebarang kerja pembalakan dilakukan, hanya terdapat sebuah jentolak milik pembalak yang telah ditempatkan di kawasan kompartmen yang baru diluluskan,” katanya dalam satu kenyataan, hari ini.

Terdahulu, penduduk sekitar Mengkebang, Kuala Krai dilaporkan mengadu sumber air yang diterima penduduk semakin parah kerana menjadi kotor, berpasir dan malah sehingga mengganggu akitiviti seharian apabila bekalan terputus.

Difahamkan, sebanyak 1,000 hektar kawasan hutan dijadikan lokasi pembalakan sejak 1990-an yang secara tidak langsung menjejaskan empat tandak yang menjadi sumber air utama penduduk.

Abdul Latiff berkata, hasil tinjauan pihaknya, kawasan dua kompartmen iaitu 99 dan 100 jika berlaku pembalakan akan menjejaskan kawasan tadahan air sekali gus merosakkan tandak air sedia ada.

Walaupun terdapat cadangan untuk memindahkan tandak air ke kawasan baru, beliau berkata, ianya tidak boleh menyelesaikan masalah jika dua kompartmen ini dibenarkan untuk pembalakan.

Justeru, hasil lawatan itu pihaknya menghantar surat bantahan kepada Menteri Besar pada 17 April lalu supaya dibatalkan lesen pembalakan di dua kompartmen tersebut serta merta demi menjaga keperluan air hampir 7,000 penduduk.

“Saya yakin kerajaan negeri tidak akan teragak-agak membatalkan sebarang keputusan yang menyusahkan rakyat dan bersama rakyat dalam apa jua keperluan mereka khususnya air.

“Saya kemudian dimaklumkan Menteri Besar telah membatal kelulusan itu. Kami merakamkan penghargaan di atas keprihatinan dalam usaha menjaga kepentingan rakyat.

“Oleh itu, jangan ada pihak yang cuba menangguk di air keruh dan mengambil kesempatan di sebalik apa jua isu yang berlaku,” katanya.


Rakyat menang bila Belanjawan 2021 diluluskan

BANGI, 11 Rabiulakhir 1442H, Jumaat – Sokongan majoriti Ahli Parlimen terhadap Belanjawan 2021 yang diluluskan semalam membuktikan bahawa mereka lebih mengutamakan kepentingan negara berbanding politik.

Profesor Madya di Fakulti Ekologi Manusia, Universiti Putra Malaysia (UPM), Prof Madya Dr Mohd Izani Mohd Zain berkata, ia satu langkah wajar dipuji memandangkan sokongan Ahli Parlimen sangat kritikal.

Beliau berkata, sekiranya belanjawan kali ini ditolak, negara dan rakyat akan diheret ke kancah politik yang berpanjangan.

“Kematangan ini wajar diteruskan kerana berpolitik ada batasnya. Ahli Politik perlu meletakkan kepentingan negara mengatasi politik kepartian.

“Rakyat akan lebih menghormati ahli politik jika bersikap terbuka dan jujur dalam memperjuangkan kesejahteraan mereka,” katanya menulis di Berita Harian, hari ini.

Terdahulu, Rang Undang-undang Perbekalan 2021 (Belanjawan 2021) diluluskan di peringkat dasar pada persidangan Dewan Rakyat, semalam.

Belanjawan, yang pertama dibentang di bawah kerajaan pimpinan Perdana Menteri, Tan Sri Muhyiddin Yassin diluluskan dengan lebih suara bersetuju.

Belanjawan 2021 dibentang Menteri Kewangan, Tengku Datuk Seri Zafrul Tengku Abdul Aziz pada 6 November lepas dan seramai 82 Ahli Parlimen mengambil bahagian dalam perbahasan yang berlangsung dari 9 November hingga 19 November.

Mengulas lanjut, Dr Mohd Izani berkata, sokongan belanjawan kali ini juga bertitik tolak daripada keterbukaan pihak kerajaan untuk mendengar dan menerima cadangan Ahli Parlimen bagi menjadikannya lebih berkesan dan berjiwa rakyat.

Beliau berkata, perkara itu boleh dilihat apabila kerajaan bersetuju untuk membenar dan memperluaskan pengeluaran wang daripada Akaun 1 Kumpulan Wang Simpanan Pekerja (KWSP) melalui program i-Sinar.

Katanya, realiti kerajaan yang mempunyai majoriti tipis turut mendorong proses kelulusan belanjawan berlaku dengan baik kerana mereka perlu mendapatkan sokongan semua pihak termasuk pembangkang.

Selain itu, Dr Mohd Izani menyifatkan belanjawan kali ini sangat dinamik disebabkan setiap pihak sama ada kerajaan dan pembangkang mahu menawarkan perkara terbaik untuk rakyat.

Beliau berkata, cabaran kehidupan yang semakin getir dihadapi rakyat menjadi fokus kepada perbahasan di Parlimen.

“…apabila semua pihak sama ada kerajaan dan pembangkang mahu mencadangkan cadangan bernas untuk dimasukkan dalam belanjawan, ia sebenarnya memberi manfaat kepada rakyat.

“Apabila belanjawan ini diluluskan, rakyatlah pemenang yang sebenarnya. Rakyat mendapat banyak faedah daripada pindaan belanjawan yang dilakukan.

“Secara tuntasnya, Belanjawan 2021 sangat kritikal ketika negara masih menangani penularan pandemik COVID-19. Selepas belanjawan ini diluluskan, langkah seterusnya adalah memastikan peruntukan yang disediakan ini dibelanja secara berhemah dan sampai kepada kumpulan sasaran,” katanya.


Rejim Zionis bina tembok konkrit sepanjang 45km

TEBING BARAT, 23 Zulkaedah 1443H, Khamis – Negara haram Israel memulakan projek membina tembok konkrit sepanjang 45 kilometer sebagai sekatan yang memisahkan kawasan berkenaan daripada Tebing Barat.

Menteri Pertahanan, Benny Gantz mengumumkan kerja-kerja pembinan dilakukan sebagai gantian kepada tembok yang dibina kira-kira 20 tahun lalu.

“Dinding tembok berkenaan dibina setinggi sembilan meter dengan menggunakan teknologi.

“Pembinaan tembok konkrit berkenaan bermula di perkampungan Salem sehingga ke bandar Tulkarm, Palestin dan dijangka siap sepenuhnya tahun depan,” katanya.

Kira-kira 20 tahun lalu, negara penjajah itu membina tembok pemisah di kawasan Tebing Barat bagi menghalang rakyat Palestin melintasi negaranya.

Tindakan kejam berkenaan dikecam Pihak Berkuasa Palestin dan Pertubuhan Bangsa-Bangsa Bersatu (PBB).

Pembinaan bahagian berkenaan yang dikendalikan Jabatan Kejuruteraan dan Ketenteraan telah memulakan projek selepas beberapa siri serangan terhadap tentera pengganas Israel di kawasan tersebut.

Ribuan penduduk Palestin melintasi negara haram itu dari Tebing Barat melalui lubang-lubang yang dibina di penghadang berkenaan.

Kebanyakan yang melintasi Israel adalah penduduk Palestin yang bekerja sebagai buruh yang memperoleh pendapatan lebih tinggi berbanding di Tebing Barat.

Pada 19 Jun lalu, Kementerian Kesihatan Pelastin berkata, rejim Zionis telah menembak mati lelaki Palestin selepas tentera pengganas negara haram itu melihat lelaki berkenaan cuba melintasi sekatan.

Rejim Zionis mendakwa lelaki berkenaam cuba mensabotaj di luar tembok Qalqilya di Tebing Barat dan cuba menyeberang ke Israel.

Tentera pengganas kemudian melepaskan tembakan bagi menghentikan pergerakan lelaki berkenaan.

Lelaki yang terbunuh berkenaan dikenali Nabil Ghanem, 53 tahun dari Nablus, disahkan meninggal dunia di lokasi kejadian. – Agensi


Keluarga Adib luah rasa kecewa sikap sambil lewa kerajaan

BANGI, 29 Jamadilakhir 1442H, Khamis – “Kami sekeluarga rasa cukup kecewa dengan sikap yang ditunjukkan oleh kerajaan, seolah-olah sambil lewa, seolah-olah ia bukan masalah bagi kerajaan.”

Demikian luahan bapa Allahyarham Muhammad Adib Mohd Kassim yang meninggal dunia akibat parah dipukul dalam rusuhan di hadapan Kuil Sri Maha Mariamman, Subang Jaya, dua tahun lalu.

Mohd Kassim Abdul Hamid berkata, pihaknya masih lagi menunggu tindakan seterusnya daripada pihak berkuasa – walaupun sudah selalu minta kerajaan mempercepatkan proses siasatan dan tangkapan.

“Sebab perkara ini dah lama sangat, keputusan mahkamah sebelum ini pun dah dimaklumkan. Tapi pihak berkuasa masih tidak ambil tindakan lagi.

“Kami selalu minta pihak berkenaan percepatkan buat siasatan, buat tangkapan untuk mencari kebenaran kematian anak kami,” katanya seperti dilapor Malaysiakini, hari ini.

Mohd Kassim berkata demikian ketika diminta mengulas mengenai kelewatan hasil siasatan polis berhubung kematian anggota bomba itu.

Disember lalu, kerajaan memberi jaminan akan mengambil tindakan sewajarnya untuk memberi keadilan buat keluarga Allahyarham Muhammad Adib.

Menteri di Jabatan Perdana Menteri (Parlimen dan Undang-Undang), Datuk Takiyuddin Hassan berkata, setakat ini pihak Jabatan Peguam Negara masih menunggu hasil siasatan polis yang difahamkan kini di peringkat akhir, sebelum tindakan seterusnya dapat diambil.

Namun sehingga kini masih tiada tindakan lanjut dibuat oleh pihak kerajaan.

Sehubungan itu, Mohd Kassim pelik mengapa kerajaan perlu mengambil masa terlalu lama dalam mengambil tindakan.

Walhal, kata Mohd Kassim, Mahkamah Koroner sebelum ini telah memutuskan punca kematian Muhammad Adib adalah akibat perbuatan jenayah.

“Saya pun musykil kenapa kerajaan lewat mengambil tindakan, sebab apa kerajaan ambil masa begitu lama, sedangkan keputusan prosiding inkues sebelum ini pun dah putuskan arwah meninggal dan mereka juga telah serahkan kepada pihak berkuasa untuk terus membuat tangkapan.

“Tapi, sampai sekarang pun tidak ada apa apa perkembangan dan kita pun tak tahulah macam mana,” katanya.

Meskipun begitu, Mohd Kassim berkata, pihaknya masih lagi meletakkan harapan yang tinggi untuk pihak berkuasa menyelesaikan kes berkenaan.

Beliau juga berharap tiada lagi suara-suara yang menyatakan akan membuat siasatan sebab-sebab kematian anaknya itu.

“Kita minta tiada lagi. Sebab apa? Sebab mahkamah dah putuskan sebab-sebab kematian itu, apa lagi sebab untuk buat siasatan berhubung kematian arwah.

“Saya harap itu tak adalah. Sekarang ini kerajaan hanya perlu buat tangkapan dan dakwa pihak-pihak yang terlibat.

“Dan buat masa ini kami ambil langkah tunggu dan lihat. Tapi kalau keadaan berterusan kita akan teruskan langkah seterusnya,” katanya.


PRN: UMNO pikul amanah besar pastikan kemenangan kerajaan perpaduan

KUALA LUMPUR, 20 Zulkaedah 1444H, Jumaat – UMNO memikul amanah besar dalam memastikan kejayaan pembentukan kerajaan negeri yang seiring dengan kerajaan Persekutuan pada masa ini dalam Pilihan Raya Negeri (PRN) di enam negeri akan datang.

Presiden UMNO, Datuk Seri Dr Ahmad Zahid Hamidi berkata, kemenangan pada PRN berkenaan penting dalam mengukuhkan agenda Islam dan Melayu yang didukung oleh Putrajaya selain bagi membawa perubahan besar terutamanya melibatkan pembangunan asas di negeri-negeri terlibat.

“UMNO berhadapan dengan negeri-negeri yang dikategorikan sebagai Jalur Melayu iaitu Kedah, Kelantan dan Terengganu… menjadi tanggungjawab kita untuk membawa umat Melayu dan rakyat di negeri-negeri berkenaan menjadi sebahagian daripada Kerajaan MADANI yang benar-benar mencerminkan wajah Malaysia.

“Gunakanlah peluang PRN ini untuk kita memastikan semua negeri ini membentuk kerajaan yang seiring dengan Persekutuan. Insya-Allah, kita akan mampu membawa negeri-negeri berkenaan, melakukan perubahan dan hidup rakyatnya penuh dengan kesejahteraan,” katanya.

Timbalan Perdana Menteri berkata demikian ketika menyampaikan ucapan dasar presiden sempena Perhimpunan Agung UMNO 2023 yang turut dihadiri Perdana Menteri Datuk Seri Anwar Ibrahim di Pusat Dagangan Dunia di sini hari ini.

Turut hadir Timbalan Perdana Menteri yang juga Ketua Whip Gabungan Parti Sarawak (GPS), Datuk Seri Fadillah Yusof, Presiden Warisan, Datuk Seri Mohd Shafie Apdal, Setiausaha Agung DAP, Anthony Loke dan presiden-presiden parti yang membentuk Kerajaan Perpaduan.

Ahmad Zahid berkata, UMNO tidak mahu melihat negeri-negeri berkenaan diheret ke kancah fahaman politik yang memisahkan rakyatnya, daripada hakikat laman politik tanah air.

“Banyak agenda pembangunan asas, terutama di Kedah dan Kelantan, memerlukan perubahan-perubahan besar. Islam itu bersih. Bersih di luar dan di dalam. Untuk bersih, Islam memerlukan air bersih. Soal keperluan air bersih umpamanya di Kelantan, seolah-olah jalan penyelesaiannya tidak kunjung tiba.

“33 tahun menjadi pemerintah di negeri dan wakil mereka pernah menjadi Menteri yang menjaga air, air karat masih gagal ‘dijernihkan’…Oleh yang demikian, sudah tiba masanya, anak-anak Kelantan, Kedah dan Terengganu di perantauan, fikirkanlah nasib ibu ayah yang tinggal di negeri-negeri berkenaan,” katanya.

Menurut Ahmad Zahid, Kerajaan Perpaduan akan mampu membawa perubahan di negeri-negeri terbabit seterusnya memastikan kesejahteraan hidup rakyatnya.

Enam negeri yang akan berhadapan dengan PRN tidak lama lagi ialah Selangor, Pulau Pinang, Negeri Sembilan, Kedah, Kelantan dan Terengganu. – Bernama


3 pengunjung Pasar Payang positif COVID-19

KUALA TERENGGANU, 13 Jamadilawal 1442H, Isnin – Ahli Parlimen Kuala Terengganu, Ahmad Amzad Hashim memaklumkan, terdapat tiga kes positif COVID-19 melibatkan pengunjung Pasar Besar Kedai Payang, minggu lalu.

Namun, hasil tindakan pantas Jabatan Kesihatan Negeri Terengganu, keputusan saringan peniaga adalah negatif.

“Walau bagaimanapun, kes pengunjung yang didapati positif COVID-19 itu menunjukkan kita sentiasa terdedah dengan risiko jangkitan lebih-lebih lagi dengan bilangan pengunjung yang ramai yang pengamalan penjarakan fizikal susah dilaksanakan,” katanya dalam laman sosial Facebooknya, hari ini.

Justeru, beliau menasihatkan agar semua terus mengambil perhatian aspek keselamatan dan prosedur operasi standard (SOP).

“Para pengunjung perlu mendaftar MySejahtera, atau pada buku rekod kemasukan. Ini penting untuk tujuan contact tracing jika berlaku kes,” katanya.

Sementara itu, keputusan saringan bersasar kepada 126 peniaga di Pasar Payang mendapati tiada kes positif COVID-19, kata Pengarah Kesihatan Negeri, Dr Nor Azimi Yunus

“Risiko jangkitan amat kurang jika semua peniaga dan pengunjung sentiasa mematuhi SOP ketika berurusan jual beli. Ini penting kerana kita tidak tahu status mereka di sekeliling.

”Mungkin mereka tiada gejala namun siapa tahu mereka mungkin pembawa virus bukan hanya di Pasar Payang tetapi di semua premis yang ramai pengunjung,” katanya.

Untuk rekod, sehingga Ahad, Terengganu merekodkan pertambahan satu kes sembuh dan lima kes baharu COVID-19 menjadikan jumlah 16 kes COVID-19 aktif sedang dirawat, menjadikan keseluruhan sebanyak 301 kes di Terengganu.


Murid, guru tak boleh bertakbir, kibar bendera Palestin?

BANGI, 17 Rabiulakhir 1445H, Rabu – Apa tujuan Kementerian Pendidikan (KPM) melaksanakan Minggu Solidariti Palestin sekiranya murid dan guru tidak boleh bertakbir dan mengibarkan bendera Palestin?

Demikian persoalan dilontarkan Ketua Penerangan Perkasa Malaysia (Perkasa), Irwan Fahmi Ideris selepas wujud dakwaan sebuah sekolah melarang warga sekolah melakukan tiga perkara termasuk laungan takbir.

Terdahulu, seorang guru, Mohd Fadli Salleh berkongsi satu tangkap layar perbualan WhatsApp dari seorang kenalan yang meluahkan rasa kecewa apabila tentatif program Minggu Solidariti Palestin di sekolah berkenaan ditukar pada saat akhir sehingga mengejutkan ramai pihak.

“Yang menjadi persoalan dan menghampakan, apabila saya diberitahu, tentatif terpaksa diubah sedikit mengikut kesesuaian arahan.

“Ingin saya menarik perhatian berkenaan limitasi (atau larangan) yang diberikan untuk acara tersebut. Pertama tidak dibenarkan membuat laungan takbir, kedua tidak dibenarkan doa seperti Qunut Nazilah dan terakhir tidak dibenarkan membawa bendera (ini saya kurang pasti, sama ada bendera Palestin atau Israel).

“Saya kurang pasti adakah larangan atau limitasi ini terdapat dalam pekeliling rasmi atau bertulis,” soal individu itu.

Pelik dengan situasi berkenaan, Irwan tertanya-tanya sama ada desakan yang dibuat oleh beberapa Ahli Parlimen yang berbangsa Cina sebelum ini berjaya mempengaruhi kerajaan melalui KPM untuk mengeluarkan arahan kepada pihak sekolah bagi menguatkuasakan larangan itu.

Tegasnya, KPM tidak seharusnya mempunyai sifat berat sebelah hanya kerana beberapa pelajar mengenakan pakaian seperti pejuang terus ditekan untuk membatalkan Minggu Solidariti Palestin.

“Bagaimana pula dengan pelajar Cina yang mengenakan pakaian seperti ninja beserta pedang dalam upacara lain tidak pula mendapat bantahan untuk dibatalkan?

“Jika dari segi logik nak dijadikan sebab untuk batalkan Minggu Solidariti Palestin dengan larangan-larangan yang tak masuk akal disebabkan etika pemakaian kerana di khuatiri mengandungi unsur unsur ganas.

“…maka dengan ini Perkasa juga mohon parti DAP untuk menukar logo roket yang sedang menjadi mimpi ngeri rakyat Palestin yang diserang tanpa henti oleh Israel ketika ini dengan logo yang lebih mesra alam. Lambang ini menunjukkan keganasan yang sudah tidak lagi relevan pada waktu kini,” katanya.

KPM melaksanakan Minggu Solidariti Palestin pada 29 Oktober hingga 3 November bertujuan mendidik nilai-nilai manusiawi, termasuk hak asasi manusia dan sifat ihsan, dalam kalangan pelajar.

Selain sekolah, arahan itu juga membabitkan kolej vokasional, kolej matrikulasi dan Institut Pendidikan Guru (IPG) di seluruh negara.

Bagaimanapun, terdapat bantahan daripada beberapa wakil rakyat yang mempersoalkan keperluan menganjurkan program solidariti rakyat Palestin di institusi pendidikan terutama di sekolah.

Berita berkaitan;


PAS terus santuni rakyat, berlapang dada dengan keputusan PRN Johor

BUKIT GANTANG, 10 Syaaban 1443H, Ahad – PAS akan terus bersama Perikatan Nasional (PN) menyantuni rakyat sambil berlapang dada dengan keputusan Pilihan Raya Negeri (PRN) Johor semalam, kata Naib Presidennya Datuk Idris Ahmad.

Beliau berkata, walaupun PN hanya memenangi tiga kerusi di Dewan Undangan Negeri (DUN) Bukit Kepong, Maharani dan Endau, gabungan tersebut akan terus bersama-sama menyuburkan konsep perpaduan menjelang Pilihan Raya Umum (PRU) ke-15 nanti.

“Jangan diukur keputusan pada PRN Melaka dan Johor. Kita baru lagi bersama.

“Kita terima kekalahan dan akan sediakan satu perancangan untuk bergerak ke hadapan menghadapi PRU15. Apa yang penting adalah perpaduan,” katanya selepas menyampaikan hadiah pertandingan futsal Parlimen Bukit Gantang, hari ini.

Pada PRN Johor, Barisan Nasional menang 40 daripada 56 kerusi DUN, diikuti Pakatan Harapan (11), PN (tiga), MUDA (satu) dan PKR (satu).

Dalam pada itu, Idris yang juga Menteri di Jabatan Perdana Menteri (Hal Ehwal Agama) berkata, para agamawan termasuk ustaz diminta menyebar luas kepentingan mengambil vaksin melalui kuliah dan ceramah bagi meningkatkan kesedaran dalam kalangan masyarakat.

“PAS bukan cakap mengenai agama Islam sahaja tetapi juga berkaitan kesihatan kerana ia sebahagian daripada Islam.

“Kalau kita sakit kita kena cari ubat, penawar. Begitu juga untuk melawan mitos, kita kena bercakap menggunakan fakta kenapa pentingnya mengambil vaksin melalui kuliah dan ceramah,” katanya. – Bernama


Greece diancam kebakaran hutan akibat gelombang haba

ATHENS, 25 Zulhijjah 1442H, Rabu – Greece mengalami cuaca panas melampau akibat gelombang haba terburuk melanda negara ini dalam tempoh 40 tahun, kata Timbalan Menteri Perlindungan Awam dan Pengurusan Krisis, Nikos Hardalias pada Selasa.

Sebanyak 81 kebakaran hutan dilaporkan dalam tempoh 24 jam, dan 40 kebakaran aktif di seluruh negara, lapor Xinhua memetik media tempatan ERT.

“Kebakaran paling berbahaya adalah di utara Athens, di kaki Gunung Parnitha yang mengancam kawasan penempatan.

“Penduduk di kawasan berhampiran perlu mengambil langkah berjaga-jaga. Kami sedang berusaha menyelamatkan nyawa manusia, meminimakan kerosakan, memadamkan api dan melindungi alam sekitar,” tambah Hardalias.

Cuaca panas melampau hingga 45 darjah Celsius, beserta angin kencang mencecah skala enam dan tahap kelembapan yang rendah menjadikan tugas mengawal kebakaran semakin sukar.

Anggota tentera, polis, sukarelawan, dan ahli jawatankuasa bandar turut membantu anggota bomba dalam operasi kali ini.

Sementara itu, 315 orang telah dipindahkan ke kawasan selamat, kata Hardalias.

Menurut Agensi Berita AMNA, enam orang dan seorang anggota bomba dikejarkan ke hospital akibat masalah pernafasan.

Hotel-hotel di ibu negara Athens turut menyediakan bilik untuk menempatkan ribuan mangsa yang terjejas.

Perkhidmatan kereta api pinggir bandar antara Athens dan Thessaloniki turut dihentikan akibat kejadian itu, menurut syarikat kereta api tempatan TrainOSE dalam satu kenyataan sebelum ini.

Greece sering diancam kebakaran setiap kali musim panas melanda. Pada 2018, seramai 102 terkorban di pusat peranginan Mati berdekatan Athens akibat kebakaran hutan paling teruk pernah dicatat dalam sejarah negara ini. – Bernama


Omicron: Kadar kemasukan ke hospital di AS capai paras tertinggi

WASHINGTON, 8 Jamadilakhir 1443H, Selasa – Kadar kemasukan ke hospital akibat COVID-19 di Amerika Syarikat (AS) mencapai ke paras tertinggi iaitu 132,646 – melepasi rekod terdahulu 132,051 pada Januari 2021 – di tengah lonjakan kes varian Omicron yang dikatakan mudah merebak.

Kemasukan kes hospital telah meningkat secara berterusan sejak penghujung Disember lalu, iaitu dua kali ganda dalam tiga minggu kebelakangan ini – apabila Omicron dianggap virus dominan di AS berbanding Delta.

Menurut analisis Reuters, Delaware, Illinois, Maine, Maryland, Missouri, Ohio, Pennsylvania, Puerto Rico, Kepulauan Virgin AS, Vermont, Virginia, Washington DC dan Wisconsin telah melaporkan tahap rekod pesakit COVID-19 yang dimasukkan ke hospital baru-baru ini.

Walaupun kurang gejala teruk, pegawai kesihatan memberi amaran bahawa jumlah jangkitan yang disebabkan oleh varian Omicron boleh menjejaskan sistem hospital.

Keadaan itu menyebabkan beberapa hospital terpaksa menangguhkan prosedur elektif kerana bergelut untuk menangani lonjakan pesakit ketika berdepan kekurangan kakitangan kesihatan.

Sebelum ini, Pertubuhan Kesihatan Sedunia (WHO) memberi amaran bahawa varian Omicron lebih cepat merebak berbanding varian dari India, Delta.

Varian Omicron pertama kali dilaporkan di Afrika Selatan pada akhir November, setakat ini telah merebak ke lebih 70 negara, satu fenomena yang disifatkan WHO sebagai membimbangkan.

Bukti awal juga mendakwa bahawa vaksin COVID-19 mungkin kurang berkesan terhadap jangkitan dan penularan yang dikaitkan dengan varian itu. – Agensi


PDRM siasat kenyataan Kit Siang didakwa gugat ketenteraman awam

KUALA LUMPUR, 20 Syawal 1443H, Sabtu – Polis Diraja Malaysia (PDRM) membuka kertas siasatan berhubung ciapan Ahli Parlimen Iskandar Puteri Lim Kit Siang yang didakwa mengandungi kenyataan boleh menggugat ketenteraman awam.

Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan dalam kenyataan berkata imej tangkap layar ciapan tersebut tular di aplikasi WhatsApp sejak semalam.

Beliau berkata siasatan dijalankan oleh Unit Siasatan Jenayah Terkelas, Bahagian Pendakwaan/Undang-Undang (D5), JSJ Bukit Aman di bawah Seksyen 505 (c) Kanun Keseksaan kerana mengeluarkan kenyataan dengan niat mengapikan mana-mana golongan atau kaum dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Beliau turut menasihati orang ramai supaya tidak membuat sebarang spekulasi yang boleh menjejaskan siasatan serta menjadi pengguna media sosial bijak, berhemah dan tidak menggunakan platform terbabit untuk menyebarkan sebarang maklumat boleh mendatangkan kegentaran awam serta menggugat keharmonian negara.

Lim dipercayai mengeluarkan kenyataan Will The Houses Of The Prime Minister and Ministers of Malaysia Be Set On Fire by Angry Protestors As Happened in Sri Lanka Last Week (Adakah Rumah Perdana Menteri dan Menteri-Menteri Malaysia Dibakar oleh Penunjuk Perasaan Seperti Berlaku di Sri Lanka, Minggu Lepas). – Bernama


Program peneman bantu jemaah haji memerlukan

MAKKAH, 17 Zulkaedah 1444H, Selasa – Ahli keluarga jemaah haji khususnya warga emas dan tiada peneman di Tanah Suci boleh menarik nafas lega apabila Tabung Haji (TH) mewujudkan program Prihatin Tetamu Ar Rahman (Peneman) bagi membantu mereka ketika waktu kemuncak haji di Arafah, Mina dan Muzdalifah.

Pengurus Kaunseling bagi musim haji 1444 Hijrah, Mohamad Hanif Napi berkata, menerusi program itu, jemaah haji yang terpilih antaranya akan diberikan bantuan iringan termasuk ke tandas selain melaksanakan ibadat.

“Antara kategori yang kita tetapkan untuk pemilihan dalam program Peneman ini ialah jemaah haji berumur 70 tahun ke atas, mereka yang tiada pengiring dan dari aspek kesihatan pula, mereka bukan sakit terlantar atau kronik,” katanya kepada pemberita di sini.

Beliau berkata, pihaknya akan melakukan saringan terhadap pencalonan yang dibuat pengurusan maktab penginapan jemaah haji, sebelum sesi temu duga dijalankan oleh panel bagi memilih peserta program berkenaan.

Menurutnya, panel pemilihan yang terdiri daripada pakar perubatan, Pembimbing Ibadat Haji Tanah Suci (Pihtas) dan kaunselor dijangka memilih peserta program berkenaan pada 19 Jun ini.

Dalam pada itu, Mohamad Hanif berkata, pihaknya turut melaksanakan Lawatan Silaturrahim iaitu kunjungan dari bilik ke bilik sebagai inisiatif menguruskan kesihatan mental jemaah haji yang antaranya berdepan masalah dengan rakan sebilik, selain masalah melibatkan hubungan suami isteri.

Beliau berkata, pihaknya juga memperkenalkan sudut ekspresi diri dengan menyediakan kertas melukis dan mewarna serta bola stres sebagai terapi kepada jemaah. – Bernama


Macau Scam: Wanita rugi RM79,600

IPOH, 29 Syawal 1442H, Khamis – Seorang wanita kerugian RM79,600 selepas diperdaya sindiket Macau Scam, yang menyamar sebagai pegawai polis Ibu Pejabat Polis Kontinjen (IPK) Sabah.

“Pada 4 Jun, semasa pengadu berada di tempat kerjanya dia menerima panggilan telefon daripada suspek dan kononnya sekiranya mangsa ingin menyelesaikan masalah itu, beliau perlu membuat pembayaran terlebih dahulu.

“Bermula 4 sehingga 6 Jun, pengadu telah mengeluarkan wang berjumlah RM65,000 daripada akaun simpanannya dan meminjam wang daripada empat orang rakannya berjumlah RM14,600 sebelum melakukan pindahan wang sebanyak lapan kali, dengan nilai keseluruhan berjumlah RM 79,600,” katanya dalam satu kenyataan hari ini.

Ahmad Adnan berkata, selepas pengadu memasukkan kesemua wang yang diminta suspek, pengadu mendapati nombor telefon suspek tidak dapat dihubungi lagi, dan telah menghilangkan diri.

Beliau berkata, pihaknya kini menjalankan siasatan bagi mengesan suspek dan kes disiasat mengikut Seksyen 420 Kanun Keseksaan. -Bernama


Masyarakat Islam terikut humanisme Barat, terlalu pentingkan kepuasan dunia

Oleh Muhammad Danial Haziq

BANGI, 6 Zulhijjah 1444H, Ahad – Falsafah humanisme Barat menghilangkan konsep ummah yang ada pada masyarakat Islam kerana menjadikan kepuasan dunia sebagai keutamaan dalam kehidupan bermasyarakat.

Perunding Kanan Dakwah dan Media ISMA, Ustaz Rusdi Alias berkata, falsafah humanisme mementingkan kepuasan dunia dalam membentuk masyarakat, dan bukannya berdasarkan wahyu.

Walhal, hakikat keimanan itu tidak akan sampai melainkan setelah kehendak diri dapat dibimbing mengikut wahyu Allah.

“Wahyu sahaja yang akan memberikan kita panduan kepada kebahagiaan, dan falsafah Yunani yang akhirnya memperhambakan manusia, mengongkong pemikiran tidak akan membahagiakan masyarakat.

“Maknanya, erti ummah dalam satu kelompok, sudah mula hilang sedikit demi sedikit sebab keutamannya adalah memenuhi kehendak dunia, itu adalah segala-galanya dalam falsafah humanisme,” katanya ketika menjadi panel Wacana Falsafah Kenegaraan dengan membentangkan tajuk Konsep Ummah Fadhilah di Bangi Resort Hotel, semalam.

Mengulas lanjut, beliau berkata, produk falsafah humanisme iaitu konsep masyarakat sivil terlalu mengutamakan hak individu berbanding keadilan dalam kehidupan bermasyarakat.

“Hasil produk falsafah humanisme ini, salah satunya ialah konsep masyarakat sivil yang terhasil daripada memberikan sepenuhnya kebebasan kepada hak individu.

“Akhirnya, peranan negara, peranan akhlak, peranan agama, peranan keluarga dibataskan demi kebebasan individu.

“Ruang awam semuanya digunakan untuk memperjuangkan hak. Hak itu tidak dibataskan asalkan itu adalah kehendak,” katanya.

Dalam pada itu, beliau turut menyatakan kegagalan sistem pemerintahan untuk memastikan undang-undang dikuatkuasakan adalah kesan daripada budaya masyarakat sivil.

Tambah beliau, golongan yang memperjuangkan bangsa dan agama dianggap rasis dan ekstremis, kerana agama dari falsafah humanisme adalah perkara yang akan mengongkong serta menyekat kebebasan individu.